## 12. Martii 2023

## Dominica Tertia Quadragesimæ
hebdomada 3 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen.

Quæ omnia omittuntur, quando Invitatorium immediate præcedit.

HYMNUS

Precémur omnes cérnui,

clamémus atque sínguli,

plorémus ante iúdicem,

flectámus iram víndicem:

Nostris malis offéndimus

tuam, Deus, cleméntiam;

effúnde nobis désuper,

remíssor, indulgéntiam.

Meménto quod sumus tui,

licet cadúci, plásmatis;

ne des honórem nóminis

tui, precámur, álteri.

Laxa malum quod fécimus,

auge bonum quod póscimus,

placére quo tandem tibi

possímus hic et pérpetim.

Præsta, beáta Trínitas,

concéde, simplex Unitas,

ut fructuósa sint tuis

hæc parcitátis múnera. Amen.

PSALMODIA

Ant. 1 Super voces aquárum multárum, testimónia tua, Dómine, credibília facta sunt nimis.

Psalmus 92 (93)
Magnificentia Domini creatoris
Regnavit Dominus, Deus noster omnipotens. Gaudeamus et exsultemus et demus gloriam ei (Ap 19, 6. 7).

Dóminus regnávit! Decórem indútus est; *

indútus est Dóminus, fortitúdine præcínxit se.

Etenim firmávit orbem terræ, *

qui non commovébitur.

Firmáta sedes tua ex tunc, *

a sǽculo tu es.

Elevavérunt flúmina, Dómine, †

elevavérunt flúmina vocem suam, *

elevavérunt flúmina fragórem suum.

Super voces aquárum multárum, †

super poténtes elatiónes maris, *

potens in altis Dóminus.

Testimónia tua credibília facta sunt nimis; *

domum tuam decet sanctitúdo, Dómine, in longitúdinem diérum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Super voces aquárum multárum, testimónia tua, Dómine, credibília facta sunt nimis.

Ant. 2 Benedícite, fontes, Dómino; laudáte et superexaltáte eum in sǽcula.

Canticum
Omnis creatura laudet Dominum

Dan 3, 57-88. 56

Laudem dicite Deo nostro, omnes servi eius (Ap 19, 5).

Benedícite, ómnia ópera Dómini, Dómino, *

laudáte et superexaltáte eum in sǽcula.

Benedícite, cæli, Dómino, *

benedícite, ángeli Dómini, Dómino.

Benedícite, aquæ omnes, quæ super cælos sunt, Dómino, *

benedícat omnis virtus Dómino.

Benedícite, sol et luna, Dómino, *

benedícite, stellæ cæli, Dómino.

Benedícite, omnis imber et ros, Dómino, *

benedícite, omnes venti, Dómino.

Benedícite, ignis et æstus, Dómino, *

benedícite, frigus et æstus, Dómino.

Benedícite, rores et pruína, Dómino, *

benedícite, gelu et frigus, Dómino.

Benedícite, glácies et nives, Dómino, *

benedícite, noctes et dies, Dómino.

Benedícite, lux et ténebræ, Dómino, *

benedícite, fúlgura et nubes, Dómino.

Benedícat terra Dóminum, *

laudet et superexáltet eum in sǽcula.

Benedícite, montes et colles, Dómino, *

benedícite, univérsa germinántia in terra, Dómino.

Benedícite, mária et flúmina, Dómino, *

benedícite, fontes, Dómino.

Benedícite, cete et ómnia quæ movéntur in aquis, Dómino, *

benedícite, omnes vólucres cæli, Dómino.

Benedícite, omnes béstiæ et pécora, Dómino, *

benedícite, fílii hóminum, Dómino.

Bénedic, Israel, Dómino, *

laudáte et superexaltáte eum in sǽcula.

Benedícite, sacerdótes Dómini, Dómino, *

benedícite, servi Dómini, Dómino.

Benedícite, spíritus et ánimæ iustórum, Dómino, *

benedícite, sancti et húmiles corde, Dómino.

Benedícite, Ananía, Azaría, Mísael, Dómino, *

laudáte et superexaltáte eum in sǽcula.

Benedicámus Patrem et Fílium cum Sancto Spíritu; *

laudémus et superexaltémus eum in sǽcula.

Benedíctus es in firmaménto cæli *

et laudábilis et gloriósus in sǽcula.

In fine huius cantici non dicitur Glória Patri.

Ant. Benedícite, fontes, Dómino; laudáte et superexaltáte eum in sǽcula.

Ant. 3 Reges terræ et omnes pópuli, laudáte Deum.

Psalmus 148
Præconium Domini creatoris
Sedenti super thronum et Agno benedictio et honor et gloria et potestas in sæcula sæculorum (Ap 5, 13).

Laudáte Dóminum de cælis, *

laudáte eum in excélsis.

Laudáte eum, omnes ángeli eius, *

laudáte eum, omnes virtútes eius.

Laudáte eum, sol et luna, *

laudáte eum, omnes stellæ lucéntes.

Laudáte eum, cæli cælórum, *

et aquæ omnes, quæ super cælos sunt.

Laudent nomen Dómini, *

quia ipse mandávit, et creáta sunt;

státuit ea in ætérnum et in sǽculum sǽculi *

præcéptum pósuit, et non præteríbit.

Laudáte Dóminum de terra, *

dracónes et omnes abýssi,

ignis, grando, nix, fumus, *

spíritus procellárum, qui facit verbum eius,

montes et omnes colles, *

ligna fructífera et omnes cedri,

béstiæ et univérsa pécora, *

serpéntes et vólucres pennátæ.

Reges terræ et omnes pópuli, *

príncipes et omnes iúdices terræ,

iúvenes et vírgines, *

senes cum iunióribus,

laudent nomen Dómini, *

quia exaltátum est nomen eius solíus.

Magnificéntia eius super cælum et terram, *

et exaltávit cornu pópuli sui.

Hymnus ómnibus sanctis eius, *

fíliis Israel, pópulo, qui propínquus est ei.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Reges terræ et omnes pópuli, laudáte Deum.

LECTIO BREVIS

Neh 8, 9b. 10b

Dies iste sanctificátus est Dómino Deo nostro! Nolíte lugére et nolíte flere. Quia sanctus dies Dómini nostri est; et nolíte contristári, gáudium étenim Dómini est fortitúdo vestra.

RESPONSORIUM BREVE

Christe, Fili Dei vivi, * Miserére nobis.

Christe, Fili Dei vivi, * Miserére nobis.

Qui attrítus es propter scélera nostra.

Miserére nobis.

Glória Patri, et Fílio, et Spirítui Sancto.

Christe, Fili Dei vivi, * Miserére nobis.

CANTICUM EVANGELICUM

Ad Benedictus, ant. Venit hora et nunc est, quando veri adoratóres adorábunt Patrem in Spíritu et veritáte: nam et Pater tales quærit, qui adórent eum.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Venit hora et nunc est, quando veri adoratóres adorábunt Patrem in Spíritu et veritáte: nam et Pater tales quærit, qui adórent eum.

PRECES

Redemptórem nostrum, qui hoc tempus salútis nobis benígne méruit, benedicámus, eúmque súpplices exorémus:

Spíritum novum crea in nobis, Dómine.

Christe, vita nostra, qui per baptísmum nos mýstice tecum sepelíri donásti ac per eúndem tecum resuscitári voluísti,

tríbue nos hódie in novitáte vitæ ambuláre.

Spíritum novum crea in nobis, Dómine.

Dómine, qui ómnibus benefecísti,

fac nos étiam de commúni ómnium bono esse sollícitos.

Spíritum novum crea in nobis, Dómine.

Tríbue nobis ad terrénam civitátem ædificándam concórditer operári,

et simul cæléstem inquírere.

Spíritum novum crea in nobis, Dómine.

Médice córporum et animárum, sana nostri vúlnera cordis,

ut contínua capiámus subsídia sanctitátis.

Spíritum novum crea in nobis, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Deus, ómnium misericordiárum et totíus bonitátis auctor, qui peccatórum remédia in ieiúniis, oratiónibus et eleemósynis demonstrásti, hanc humilitátis nostræ confessiónem propítius intuére, ut, qui inclinámur consciéntia nostra, tua semper misericórdia sublevémur. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky