## 22. Ianuarii 2023

## Dominica III per annum
hebdomada 3 psalterii

II Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Lucis creátor óptime,

lucem diérum próferens,

primórdiis lucis novæ

mundi parans oríginem;

Qui mane iunctum vésperi

diem vocári prǽcipis:

tætrum chaos illábitur;

audi preces cum flétibus.

Ne mens graváta crímine

vitæ sit exsul múnere,

dum nil perénne cógitat

seséque culpis ílligat.

Cælórum pulset íntimum,

vitále tollat prǽmium;

vitémus omne nóxium,

purgémus omne péssimum.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

PSALMODIA

Ant. 1 Dixit Dóminus Dómino meo: Sede a dextris meis, allelúia. †

Psalmus 110 (109), 1-5. 7
Messias rex et sacerdos
Oportet illum regnare, donec ponat omnes inimicos sub pedibus eius (1 Cor 15, 25).

Dixit Dóminus Dómino meo: *

« Sede a dextris meis,

† donec ponam inimícos tuos *

scabéllum pedum tuórum ».

Virgam poténtiæ tuæ emíttet Dóminus ex Sion: *

domináre in médio inimicórum tuórum.

Tecum principátus in die virtútis tuæ, †

in splendóribus sanctis, *

ex útero ante lucíferum génui te.

Iurávit Dóminus et non pænitébit eum: *

« Tu es sacérdos in ætérnum secúndum órdinem Melchísedech ».

Dóminus a dextris tuis, *

conquassábit in die iræ suæ reges.

De torrénte in via bibet, *

proptérea exaltábit caput.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Dixit Dóminus Dómino meo: Sede a dextris meis, allelúia.

Ant. 2 Memóriam fecit mirabílium suórum miserátor Dóminus, allelúia.

Psalmus 110 (111)
Magna opera Domini
Magna et mirabilia opera tua, Domine Deus omnipotens (Ap 15, 3).

Confitébor Dómino in toto corde meo, *

in consílio iustórum et congregatióne.

Magna ópera Dómini, *

exquirénda ómnibus, qui cúpiunt ea.

Decor et magnificéntia opus eius, *

et iustítia eius manet in sǽculum sǽculi.

Memóriam fecit mirabílium suórum, *

miséricors et miserátor Dóminus.

Escam dedit timéntibus se; *

memor erit in sǽculum testaménti sui.

Virtútem óperum suórum annuntiávit pópulo suo, †

ut det illis hereditátem géntium; *

ópera mánuum eius véritas et iudícium.

Fidélia ómnia mandáta eius, †

confirmáta in sǽculum sǽculi, *

facta in veritáte et æquitáte.

Redemptiónem misit pópulo suo, *

mandávit in ætérnum testaméntum suum.

Sanctum et terríbile nomen eius. *

Inítium sapiéntiæ timor Dómini,

intelléctus bonus ómnibus faciéntibus ea; *

laudátio eius manet in sǽculum sǽculi.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Memóriam fecit mirabílium suórum miserátor Dóminus, allelúia.

Ant. 3 Regnávit Dóminus Deus noster omnípotens, allelúia.

Sequens canticum dicitur cum Allelúia, prouti hic notatur, quando cum cantu profertur; in recitatione vero sufficit ut Allelúia dicatur in initio et fine uniuscuiusque strophæ.

Canticum
De nuptiis Agni

Cf. Ap 19, 1-2. 5-7

Allelúia.

Salus et glória et virtus Deo nostro, *

(R. Allelúia.)

quia vera et iusta iudícia eius.

R. Allelúia (allelúia).

Allelúia.

Laudem dícite Deo nostro, omnes servi eius *

(R. Allelúia.)

et qui timétis eum, pusílli et magni!

R. Allelúia (allelúia).

Allelúia.

Quóniam regnávit Dóminus, Deus noster omnípotens. *

(R. Allelúia.)

Gaudeámus et exsultémus et demus glóriam ei.

R. Allelúia (allelúia).

Allelúia.

Quia venérunt núptiæ Agni, *

(R. Allelúia.)

et uxor eius præparávit se.

R. Allelúia (allelúia).

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Regnávit Dóminus Deus noster omnípotens, allelúia.

LECTIO BREVIS

1 Petr 1, 3-5

Benedíctus Deus et Pater Dómini nostri Iesu Christi, qui secúndum magnam misericórdiam suam regenerávit nos in spem vivam per resurrectiónem Iesu Christi ex mórtuis, in hereditátem incorruptíbilem et incontaminátam et immarcescíbilem, conservátam in cælis propter vos, qui in virtúte Dei custodímini per fidem in salútem parátam revelári in témpore novíssimo.

RESPONSORIUM BREVE

Benedíctus es, Dómine, * In firmaménto cæli.

Benedíctus es, Dómine, * In firmaménto cæli.

Et laudábilis et gloriósus in sǽcula.

In firmaménto cæli.

Glória Patri, et Fílio, et Spirítui Sancto.

Benedíctus es, Dómine, * In firmaménto cæli.

CANTICUM EVANGELICUM

Ad Magnificat, ant. Prædicábat Iesus Evangélium regni, et sanábat omnem infirmitátem in pópulo.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Prædicábat Iesus Evangélium regni, et sanábat omnem infirmitátem in pópulo.

PRECES

Deum, qui mundum, olim creátum, redemptióne recreávit et semper rénovat amóre, lætántibus ánimis invocémus:

Rénova mirabília amóris tui, Dómine.

Grátias tibi, Deus, qui poténtiam tuam in univérsa creatióne revélas,

et in mundi cursu providéntiam maniféstas.

Rénova mirabília amóris tui, Dómine.

Per Fílium tuum, pacis præcónem et in cruce victórem,

ab ináni timóre ac desperatióne nos líbera.

Rénova mirabília amóris tui, Dómine.

Omnibus, qui iustítiam díligunt atque colunt,

concéde, ut sine dolo ad ædificándum mundum in vera pace cooperéntur.

Rénova mirabília amóris tui, Dómine.

Adésto oppréssis, captívos líbera, míseros consoláre, panem tríbue esuriéntibus, firmitátem concéde debílibus,

victóriam crucis in ómnibus osténde.

Rénova mirabília amóris tui, Dómine.

Qui Fílium tuum post mortem et sepultúram ad glóriam mirabíliter suscitásti,

defúnctos ad vitam cum eo perveníre concéde.

Rénova mirabília amóris tui, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Omnípotens sempitérne Deus, dírige actus nostros in beneplácito tuo, ut in nómine dilécti Fílii tui mereámur bonis opéribus abundáre. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky