## 2. Aprilis 2023

## DOMINICA IN PALMIS
DE PASSIONE DOMINI

Sexta

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen.

HYMNUS

Celsæ salútis gáudia

mundus fidélis iúbilet:

Iesus, redémptor ómnium,

mortis perémit príncipem.

Palmæ et olívæ súrculos

cœtus viándo déferens,

« Hosánna David fílio »

claris frequéntat vócibus.

Nos ergo summo príncipi

currámus omnes óbviam;

melos canéntes glóriæ,

palmas gerámus gáudii.

Cursúsque nostros lúbricos

donis beátis súblevet,

grates ut omni témpore

ipsi ferámus débitas.

Deo Patri sit glória

eiúsque soli Fílio

cum Spíritu Paráclito

in sempitérna sǽcula. Amen.

PSALMODIA

Ant. Sicut novit me Pater, et ego agnósco Patrem, et ánimam meam pono pro óvibus meis.

Psalmus 22 (23)
Pastor bonus
Agnus pascet illos et deducet eos ad vitæ fontes aquarum (Ap 7, 17).

Dóminus pascit me, et nihil mihi déerit: *

in páscuis viréntibus me collocávit,

super aquas quiétis edúxit me, *

ánimam meam refécit.

Dedúxit me super sémitas iustítiæ *

propter nomen suum.

Nam et si ambulávero in valle umbræ mortis, non timébo mala, *

quóniam tu mecum es.

Virga tua et báculus tuus, *

ipsa me consoláta sunt.

Parásti in conspéctu meo mensam *

advérsus eos, qui tríbulant me;

impinguásti in óleo caput meum, *

et calix meus redúndat.

Etenim benígnitas et misericórdia subsequéntur me *

ómnibus diébus vitæ meæ,

et inhabitábo in domo Dómini *

in longitúdinem diérum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Psalmus 75 (76)
Gratiarum actio pro victoria
Videbunt Filium hominis venientem in nubibus cæli (Mt 24, 30).
I

Notus in Iudǽa Deus, *

in Israel magnum nomen eius.

Et est in Salem tabernáculum eius, *

et habitátio eius in Sion.

Ibi confrégit coruscatiónes arcus, *

scutum, gládium et bellum.

Illúminans tu, Mirábilis, *

a móntibus direptiónis.

Spoliáti sunt poténtes corde, †

dormiérunt somnum suum, *

et non invenérunt omnes viri fortes manus suas.

Ab increpatióne tua, Deus Iacob, *

dormitavérunt auríga et equus.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

II

Tu terríbilis es, et quis resístet tibi? *

Ex tunc ira tua.

De cælo audítum fecísti iudícium; *

terra trémuit et quiévit,

cum exsúrgeret in iudícium Deus, *

ut salvos fáceret omnes mansuétos terræ.

Quóniam furor hóminis confitébitur tibi, *

et relíquia furóris diem festum agent tibi.

Vovéte et réddite Dómino Deo vestro; *

omnes in circúitu eius áfferant múnera Terríbili,

ei, qui aufert spíritum príncipum, *

terríbili apud reges terræ.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Sicut novit me Pater, et ego agnósco Patrem, et ánimam meam pono pro óvibus meis.

LECTIO BREVIS

1 Petr 4, 13-14

Sed, quemádmodum communicátis Christi passiónibus, gaudéte, ut et in revelatióne glóriæ eius gaudeátis exsultántes. Si exprobrámini in nómine Christi, beáti, quóniam Spíritus glóriæ et Dei super vos requiéscit.

Vere languóres nostros ipse tulit.

Et iniquitátes nostras ipse portávit.

ORATIO

Orémus.

Omnípotens sempitérne Deus, qui humáno géneri, ad imitándum humilitátis exémplum, Salvatórem nostrum carnem súmere et crucem subíre fecísti, concéde propítius, ut et patiéntiæ ipsíus habére documénta et resurrectiónis consórtia mereámur. Per Christum Dóminum nostrum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2023 J. Vidéky