## 24. Ianuarii 2023

## S. Francisci de Sales, episcopi et Ecclesiæ doctoris
memoria

Sexta

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Rector potens, verax Deus,

qui témperas rerum vices,

splendóre mane ínstruis

et ígnibus merídiem,

Exstíngue flammas lítium,

aufer calórem nóxium,

confer salútem córporum

verámque pacem córdium.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Dicámus laudes Dómino

fervénte prompti spíritu;

hora volúta séxies

nos ad orándum próvocat.

In hac enim fidélibus

veræ salútis glória,

beáti Agni hóstia,

crucis virtúte rédditur.

Cuius luce claríssima

tenébricat merídies;

sumámus toto péctore

tanti splendóris grátiam.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Plenitúdo legis est diléctio.

Psalmus 118 (119), 97-104
XIII (Mem)

Quómodo diléxi legem tuam, Dómine; *

tota die meditátio mea est.

Super inimícos meos sapiéntem me fecit præcéptum tuum, *

quia in ætérnum mihi est.

Super omnes docéntes me prudens factus sum, *

quia testimónia tua meditátio mea est.

Super senes intelléxi, *

quia mandáta tua servávi.

Ab omni via mala prohíbui pedes meos, *

ut custódiam verba tua.

A iudíciis tuis non declinávi, *

quia tu legem posuísti mihi.

Quam dúlcia fáucibus meis elóquia tua, *

super mel ori meo.

A mandátis tuis intelléxi; *

proptérea odívi omnem viam mendácii.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Plenitúdo legis est diléctio.

Ant. 2 Memor esto congregatiónis tuæ, Dómine, quam possedísti ab inítio.

Psalmus 73 (74)
Lamentatio propter templum vastatum
Nolite timere eos, qui occidunt corpus (Mt 10, 28).
I

Ut quid, Deus, reppulísti in finem, *

irátus est furor tuus super oves páscuæ tuæ?

Memor esto congregatiónis tuæ, *

quam possedísti ab inítio.

Redemísti virgam hereditátis tuæ, *

mons Sion, in quo habitásti.

Leva gressus tuos in ruínas sempitérnas: *

ómnia vastávit inimícus in sancto.

Rugiérunt, qui odérunt te, in médio congregatiónis tuæ; *

posuérunt signa sua in signa.

Visi sunt quasi in altum secúrim vibrántes *

in silva condénsa.

Excidérunt iánuas eius in idípsum; *

in secúri et áscia deiecérunt.

Incendérunt igni sanctuárium tuum, *

in terram polluérunt tabernáculum nóminis tui;

dixérunt in corde suo: « Opprimámus eos simul ». *

Combussérunt omnes congregatiónes Dei in terra.

Signa nostra non vídimus, †

iam non est prophéta, *

et apud nos non est qui cognóscat ámplius.

Usquequo, Deus, improperábit inimícus, *

spernet adversárius nomen tuum in finem?

Ut quid avértis manum tuam *

et tenes déxteram tuam in médio sinu tuo?

Deus autem rex noster ante sǽcula, *

operátus est salútes in médio terræ.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Memor esto congregatiónis tuæ, Dómine, quam possedísti ab inítio.

Ant. 3 Exsúrge, Dómine, et iúdica causam tuam.

II

Tu conscidísti in virtúte tua mare, *

contribulásti cápita dracónum in aquis.

Tu confregísti cápita Levíathan, *

dedísti eum escam monstris maris.

Tu dirupísti fontes et torréntes; *

tu siccásti flúvios perénnes.

Tuus est dies et tua est nox, *

tu fabricátus es luminária et solem.

Tu statuísti omnes términos terræ, *

æstátem et híemem, tu plasmásti ea.

Memor esto huius: †

inimícus improperávit Dómino,

et pópulus insípiens sprevit nomen tuum.

Ne tradas béstiis ánimas confiténtes tibi *

et ánimas páuperum tuórum ne obliviscáris in finem.

Réspice in testaméntum, *

quia repléta sunt latíbula terræ tentóriis violéntiæ.

Ne revertátur húmilis factus confúsus; *

pauper et inops laudábunt nomen tuum.

Exsúrge, Deus, iúdica causam tuam; †

memor esto improperiórum tuórum, *

quæ ab insipiénte fiunt tota die.

Ne obliviscáris voces inimicórum tuórum; *

tumúltus adversariórum tuórum ascéndit semper.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Exsúrge, Dómine, et iúdica causam tuam.

LECTIO BREVIS

Deut 15, 7-8

Si unus de frátribus tuis, qui morántur in una civitátum tuárum, ad paupertátem vénerit, non obdurábis cor tuum, nec cóntrahes manum; sed apéries eam páuperi fratri tuo et dabis mútuum, quod eum indigére perspéxeris.

Desidérium páuperum exaudísti, Dómine.

Confirmábis cor eórum, inténdes aurem tuam.

ORATIO

Orémus.

Deus, qui Petro salvíficum tuum super gentes consílium revelásti, éffice benígnus, ut ópera nostra tibi grata reddántur, ac tuo dilectiónis salutísque propósito te donánte desérviant. Per Christum Dóminum nostrum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2023 J. Vidéky