## 12. Maii 2023

## Feria sexta, tempus paschale, hebdomada 5
hebdomada 1 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Quæ omnia omittuntur, quando Invitatorium immediate præcedit.

HYMNUS

Auróra lucis rútilat,

cælum resúltat láudibus,

mundus exsúltans iúbilat,

gemens inférnus úlulat,

Cum rex ille fortíssimus,

mortis confráctis víribus,

pede concúlcans tártara

solvit caténa míseros.

Ille, quem clausum lápide

miles custódit ácriter,

triúmphans pompa nóbili

victor surgit de fúnere.

Inférni iam gemítibus

solútis et dolóribus,

quia surréxit Dóminus

respléndens clamat ángelus.

Esto perénne méntibus

paschále, Iesu, gáudium,

et nos renátos grátiæ

tuis triúmphis ággrega.

Iesu, tibi sit glória,

qui morte victa prǽnites,

cum Patre et almo Spíritu,

in sempitérna sǽcula. Amen.

Vel ad libitum in feriis post octavam Paschæ:

Chorus novæ Ierúsalem

hymni novam dulcédinem

promat, colens cum sóbriis

paschále festum gáudiis,

Quo Christus invíctus leo,

dracóne surgens óbruto,

dum voce viva pérsonat,

a morte functos éxcitat.

Quam devorárat ímprobus,

prædam refúndit tártarus;

captivitáte líbera

Iesum sequúntur ágmina.

Triúmphat ille spléndide

et dignus amplitúdine,

soli políque pátriam

unam facit rem públicam.

Ipsum canéndo súpplices

Regem precémur mílites,

ut in suo claríssimo

nos órdinet palátio.

Esto perénne méntibus

paschále, Iesu, gáudium,

et nos renátos grátiæ

tuis triúmphis ággrega.

Iesu, tibi sit glória,

qui morte victa prǽnites,

cum Patre et almo Spíritu,

in sempitérna sǽcula. Amen.

PSALMODIA

Ant. 1 Meménto mei, Dómine Deus, dum véneris in regnum tuum, allelúia.

Psalmus 50 (51)
Miserere mei, Deus
Renovari spiritu mentis vestræ et induere novum hominem (Eph 4, 23-24).

Miserére mei, Deus, *

secúndum misericórdiam tuam;

et secúndum multitúdinem miseratiónum tuárum *

dele iniquitátem meam.

Amplius lava me ab iniquitáte mea *

et a peccáto meo munda me.

Quóniam iniquitátem meam ego cognósco, *

et peccátum meum contra me est semper.

Tibi, tibi soli peccávi *

et malum coram te feci,

ut iustus inveniáris in senténtia tua *

et æquus in iudício tuo.

Ecce enim in iniquitáte generátus sum, *

et in peccáto concépit me mater mea.

Ecce enim veritátem in corde dilexísti *

et in occúlto sapiéntiam manifestásti mihi.

Aspérges me hyssópo, et mundábor; *

lavábis me, et super nivem dealbábor.

Audíre me fácies gáudium et lætítiam, *

et exsultábunt ossa, quæ contrivísti.

Avérte fáciem tuam a peccátis meis *

et omnes iniquitátes meas dele.

Cor mundum crea in me, Deus, *

et spíritum firmum ínnova in viscéribus meis.

Ne proícias me a fácie tua *

et spíritum sanctum tuum ne áuferas a me.

Redde mihi lætítiam salutáris tui *

et spíritu promptíssimo confírma me.

Docébo iníquos vias tuas, *

et ímpii ad te converténtur.

Líbera me de sanguínibus, Deus, Deus salútis meæ, *

et exsultábit lingua mea iustítiam tuam.

Dómine, lábia mea apéries, *

et os meum annuntiábit laudem tuam.

Non enim sacrifício delectáris, *

holocáustum, si ófferam, non placébit.

Sacrifícium Deo spíritus contribulátus, *

cor contrítum et humiliátum, Deus, non despícies.

Benígne fac, Dómine, in bona voluntáte tua Sion, *

ut ædificéntur muri Ierúsalem.

Tunc acceptábis sacrifícium iustítiæ, oblatiónes et holocáusta; *

tunc impónent super altáre tuum vítulos.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Meménto mei, Dómine Deus, dum véneris in regnum tuum, allelúia.

Ant. 2 Vere tu es Deus abscónditus, Deus Israel, salvátor, allelúia. †

Canticum
Omnes gentes convertantur ad Dominum

Is 45, 15-25

In nomine Iesu omne genu flectatur (Phil 2, 10).

Vere tu es Deus abscónditus, *

Deus Israel salvátor.

† Confúsi sunt et erubuérunt omnes, *

simul abiérunt in confusiónem fabricatóres idolórum.

Israel salvátus est in Dómino salúte ætérna; *

non confundémini et non erubescétis usque in sǽculum sǽculi.

Quia hæc dicit Dóminus, †

qui creávit cælos, ipse Deus, *

qui formávit terram et fecit eam, ipse fundávit eam;

non ut vácua esset, creávit eam, †

ut habitarétur, formávit eam: *

« Ego Dóminus, et non est álius.

Non in abscóndito locútus sum, *

in loco terræ tenebróso;

non dixi sémini Iacob: “Frustra quǽrite me”. *

Ego Dóminus loquens iustítiam, annúntians recta.

Congregámini et veníte et accédite simul, *

qui salváti estis ex géntibus.

Nesciérunt, qui levant lignum sculptúræ suæ *

et rogant deum non salvántem.

Annuntiáte et veníte et consiliámini simul. *

Quis audítum fecit hoc ab inítio, ex tunc prædíxit illud?

Numquid non ego Dóminus, †

et non est ultra Deus absque me? *

Deus iustus et salvans non est præter me.

Convertímini ad me et salvi éritis, omnes fines terræ, *

quia ego Deus, et non est álius.

In memetípso iurávi: †

Egréssa est de ore meo iustítia, *

verbum, quod non revertétur;

quia mihi curvábitur omne genu, *

et iurábit omnis lingua ».

« Tantum in Dómino » dicent *

« sunt iustítiæ et robur! ».

Ad eum vénient et confundéntur †

omnes, qui repúgnant ei: *

in Dómino iustificábitur et laudábitur omne semen Israel.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Vere tu es Deus abscónditus, Deus Israel, salvátor, allelúia.

Ant. 3 Servíte Dómino in lætítia, allelúia.

Psalmus 99 (100)
Gaudium in templum ingredientium
Redemptos iubet Dominus victoriæ carmen canere. (S. Athanasius).

Iubiláte Dómino, omnis terra, *

servíte Dómino in lætítia;

introíte in conspéctu eius *

in exsultatióne.

Scitóte quóniam Dóminus ipse est Deus; †

ipse fecit nos, et ipsíus sumus, *

pópulus eius et oves páscuæ eius.

Introíte portas eius in confessióne, †

átria eius in hymnis, *

confitémini illi, benedícite nómini eius.

Quóniam suávis est Dóminus; †

in ætérnum misericórdia eius, *

et usque in generatiónem et generatiónem véritas eius.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Servíte Dómino in lætítia, allelúia.

LECTIO BREVIS

Act 5, 30-32

Deus patrum nostrórum suscitávit Iesum, quem vos interemístis suspendéntes in ligno; hunc Deus Príncipem et Salvatórem exaltávit déxtera sua ad dandam pæniténtiam Israel et remissiónem peccatórum. Et nos sumus testes horum verbórum, et Spíritus Sanctus, quem dedit Deus obœdiéntibus sibi.

RESPONSORIUM BREVE

Surréxit Dóminus de sepúlcro, * Allelúia, allelúia.

Surréxit Dóminus de sepúlcro, * Allelúia, allelúia.

Qui pro nobis pepéndit in ligno.

Allelúia, allelúia.

Glória Patri, et Fílio, et Spirítui Sancto.

Surréxit Dóminus de sepúlcro, * Allelúia, allelúia.

CANTICUM EVANGELICUM

Ad Benedictus, ant. Hoc est præcéptum meum: ut diligátis ínvicem, sicut diléxi vos, allelúia.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Hoc est præcéptum meum: ut diligátis ínvicem, sicut diléxi vos, allelúia.

PRECES

Deum Patrem, qui vitam novam per Christi resurrectiónem cóntulit nobis, súpplices exorémus:

Clarífica nos claritáte Christi.

Deus, qui opéribus tuis antíquam dispensatiónem manifestásti, terram creásti et fidélis es in ómnibus generatiónibus,

exáudi nos, clementíssime Pater.

Clarífica nos claritáte Christi.

Purífica nos puritáte veritátis tuæ, et gressus nostros dírige in cordis sanctitáte,

ut quod iustum est tibíque plácitum agámus.

Clarífica nos claritáte Christi.

Illúmina vultum tuum super nos,

ut a peccáto liberáti bonis domus tuæ repleámur.

Clarífica nos claritáte Christi.

Qui per Christum nos tibi reconciliásti,

pacem nobis largíre omnibúsque in orbe terrárum degéntibus.

Clarífica nos claritáte Christi.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Tríbue nobis, quǽsumus, Dómine, mystériis paschálibus conveniénter aptári, ut, quæ lætánter exséquimur, perpétua virtúte nos tueántur et salvent. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky