## 7. Martii 2023

## Feria tertia, tempus Quadragesimæ, hebdomada 2
hebdomada 2 psalterii

Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen.

HYMNUS

Iesu, quadragenáriæ

dicátor abstinéntiæ,

qui ob salútem méntium

præcéperas ieiúnium,

Adésto nunc Ecclésiæ,

adésto pæniténtiæ,

qua supplicámus cérnui

peccáta nostra dílui.

Tu retroácta crímina

tua remítte grátia

et a futúris ádhibe

custódiam mitíssime,

Ut, expiáti ánnuis

compunctiónis áctibus,

tendámus ad paschália

digne colénda gáudia.

Te rerum univérsitas,

clemens, adóret, Trínitas,

et nos novi per véniam

novum canámus cánticum. Amen.

PSALMODIA

Ant. 1 Non potéstis Deo servíre et mammónæ.

Psalmus 48 (49)
Vanitas divitiarum
Dives difficile intrabit in regnum cælorum (Mt 19, 23).
I

Audíte hæc, omnes gentes, *

áuribus percípite, omnes, qui habitátis orbem:

quique húmiles et viri nóbiles, *

simul in unum dives et pauper!

Os meum loquétur sapiéntiam *

et meditátio cordis mei prudéntiam.

Inclinábo in parábolam aurem meam, *

apériam in psaltério ænígma meum.

Cur timébo in diébus malis, *

cum iníquitas supplantántium circúmdabit me?

Qui confídunt in virtúte sua *

et in multitúdine divitiárum suárum gloriántur.

Etenim seípsum non rédimet homo; *

non dabit Deo propitiatiónem suam.

Nímium est prétium redemptiónis ánimæ eius: †

ad últimum defíciet, *

ut vivat usque in finem, nec vídeat intéritum.

Et vidébit sapiéntes moriéntes; †

simul insípiens et stultus períbunt *

et relínquent aliénis divítias suas.

Sepúlcra eórum domus illórum in ætérnum; †

tabernácula eórum in progéniem et progéniem, *

etsi vocavérunt nomínibus suis terras suas.

Et homo, cum sit in honóre, non permanébit; †

comparátus est iuméntis, quæ péreunt, *

et símilis factus est illis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Non potéstis Deo servíre et mammónæ.

Ant. 2 Thesaurizáte vobis thesáuros in cælo, dicit Dóminus.

II

Hæc via illórum, quorum fidúcia in semetípsis, *

et finis eórum, qui cómplacent in ore suo.

Sicut oves in inférno pósiti sunt, *

mors depáscet eos;

descéndent præcípites ad sepúlcrum, †

et figúra eórum erit in consumptiónem: *

inférnus habitáculum eórum.

Verúmtamen Deus rédimet ánimam meam, *

de manu ínferi vere suscípiet me.

Ne timúeris, cum dives factus fúerit homo *

et cum multiplicáta fúerit glória domus eius,

quóniam, cum interíerit, non sumet ómnia, *

neque descéndet cum eo glória eius.

Cum ánimæ suæ in vita ipsíus benedíxerit: *

« Laudábunt te quod benefecísti tibi »,

tamen introíbit ad progéniem patrum suórum, *

qui in ætérnum non vidébunt lumen.

Homo, cum in honóre esset, non intelléxit; †

comparátus est iuméntis, quæ péreunt, *

et símilis factus est illis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Thesaurizáte vobis thesáuros in cælo, dicit Dóminus.

Ant. 3 Dignus est Agnus, qui occísus est, accípere glóriam et honórem.

Canticum
Hymnus redemptorum

Ap 4, 11; 5, 9. 10. 12

Dignus es, Dómine et Deus noster, *

accípere glóriam et honórem et virtútem,

quia tu creásti ómnia, *

et propter voluntátem tuam erant et creáta sunt.

Dignus es, Dómine, accípere librum *

et aperíre signácula eius,

quóniam occísus es †

et redemísti Deo in sánguine tuo *

ex omni tribu et lingua et pópulo et natióne

et fecísti eos Deo nostro regnum et sacerdótes, *

et regnábunt super terram.

Dignus est Agnus, qui occísus est, †

accípere virtútem et divítias et sapiéntiam *

et fortitúdinem et honórem et glóriam et benedictiónem.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Dignus est Agnus, qui occísus est, accípere glóriam et honórem.

LECTIO BREVIS

Iac 2, 14. 17. 18b

Quid próderit, fratres mei, si fidem quis dicat se habére, ópera autem non hábeat? Numquid póterit fides salváre eum? Fides, si non hábeat ópera, mórtua est in semetípsa. Osténde mihi fidem tuam sine opéribus, et ego tibi osténdam ex opéribus meis fidem.

RESPONSORIUM BREVE

Ego dixi: Dómine, * Miserére mei.

Ego dixi: Dómine, * Miserére mei.

Sana ánimam meam, quia peccávi tibi.

Miserére mei.

Glória Patri, et Fílio, et Spirítui Sancto.

Ego dixi: Dómine, * Miserére mei.

CANTICUM EVANGELICUM

Ad Magnificat, ant. Omnes vos fratres estis; et patrem nolíte vocáre vobis super terram; unus est enim Pater vester, qui in cælis est; nec vocémini magístri, quia magíster vester unus est Christus.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Omnes vos fratres estis; et patrem nolíte vocáre vobis super terram; unus est enim Pater vester, qui in cælis est; nec vocémini magístri, quia magíster vester unus est Christus.

PRECES

Dóminum Iesum, qui exaltátus in cruce ómnia ad se traxit, magnificémus et mente pia exorémus:

Trahe ad te univérsa, Dómine.

Dómine, lux, quæ e mystério crucis tuæ emánat, áttrahat omnes,

ut te viam, veritátem et vitam agnóscant.

Trahe ad te univérsa, Dómine.

Da cunctis te sitiéntibus aquam vivam,

ne sítiant in ætérnum.

Trahe ad te univérsa, Dómine.

Doctrinárum et ártium cultóres illúmina,

ut hómines regno tuo effíciant aptióres.

Trahe ad te univérsa, Dómine.

Move omnes, qui ob peccáta et scándala a te discessérunt,

ut rédeant ad te et in dilectióne tua permáneant.

Trahe ad te univérsa, Dómine.

Omnes defúnctos nostros in cæléstes sedes admítte,

ut cum beáta María Vírgine sanctísque ómnibus collæténtur.

Trahe ad te univérsa, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Custódi, Dómine, quǽsumus, Ecclésiam tuam propitiatióne perpétua, et quia sine te lábitur humána mortálitas, tuis semper auxíliis et abstrahátur a nóxiis, et ad salutária dirigátur. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky