## 19. Ianuarii 2023

## Feria quinta, tempus per annum, hebdomada 2
hebdomada 2 psalterii

Sexta

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Rector potens, verax Deus,

qui témperas rerum vices,

splendóre mane ínstruis

et ígnibus merídiem,

Exstíngue flammas lítium,

aufer calórem nóxium,

confer salútem córporum

verámque pacem córdium.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Dicámus laudes Dómino

fervénte prompti spíritu;

hora volúta séxies

nos ad orándum próvocat.

In hac enim fidélibus

veræ salútis glória,

beáti Agni hóstia,

crucis virtúte rédditur.

Cuius luce claríssima

tenébricat merídies;

sumámus toto péctore

tanti splendóris grátiam.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Bonum mihi lex oris tui, Dómine, super mília auri et argénti.

Psalmus 118 (119), 65-72
IX (Teth)

Bonitátem fecísti cum servo tuo, Dómine, *

secúndum verbum tuum.

Bonitátem et prudéntiam et sciéntiam doce me, *

quia præcéptis tuis crédidi.

Priúsquam humiliárer ego errávi; *

nunc autem elóquium tuum custódiam.

Bonus es tu et benefáciens, *

doce me iustificatiónes tuas.

Excogitavérunt contra me dolósa supérbi, *

ego autem in toto corde meo servábo mandáta tua.

Incrassátum est sicut adeps cor eórum, *

ego vero in lege tua delectátus sum.

Bonum mihi quia humiliátus sum, *

ut discam iustificatiónes tuas.

Bonum mihi lex oris tui, *

super mília auri et argénti.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Bonum mihi lex oris tui, Dómine, super mília auri et argénti.

Ant. 2 In Deo sperávi, non timébo quid fáciat mihi homo.

Psalmus 55 (56), 2-7b. 9-14
Fiducia in Domini verbo collocata
Christus in passione monstratur (S. Hieronymus).

Miserére mei, Deus, quóniam conculcávit me homo, *

tota die impúgnans oppréssit me.

Conculcavérunt me inimíci mei tota die, *

quóniam multi pugnant advérsum me, Altíssime.

In quacúmque die timébo, *

ego in te sperábo.

In Deo, cuius laudábo sermónem, †

in Deo sperávi; *

non timébo: quid fáciet mihi caro?

Tota die rem meam perturbábant, *

advérsum me omnes cogitatiónes eórum in malum.

Concitábant iúrgia, insidiabántur, *

ipsi calcáneum meum observábant.

Peregrinatiónes meas tu numerásti: †

pone lácrimas meas in utre tuo; *

nonne in supputatióne tua?

Tunc converténtur inimíci mei retrórsum, †

in quacúmque die invocávero: *

ecce cognóvi quóniam Deus meus es.

In Deo, cuius laudábo sermónem, *

in Dómino, cuius laudábo sermónem,

in Deo sperávi; *

non timébo: quid fáciet mihi homo?

Super me sunt, Deus, vota tua; *

reddam laudatiónes tibi,

quóniam eripuísti ánimam meam de morte †

et pedes meos de lapsu, *

ut ámbulem coram Deo in lúmine vivéntium.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. In Deo sperávi, non timébo quid fáciat mihi homo.

Ant. 3 Magnificáta est usque ad cælos misericórdia tua, Dómine.

Psalmus 56 (57)
In afflictione oratio matutina
Passionem Domini cantat iste psalmus (S. Augustinus).

Miserére mei, Deus, miserére mei, *

quóniam in te cónfugit ánima mea;

et in umbra alárum tuárum confúgiam, *

donec tránseant insídiæ.

Clamábo ad Deum Altíssimum, *

Deum, qui benefécit mihi.

Mittet de cælo et liberábit me; †

dabit in oppróbrium conculcántes me. *

Mittet Deus misericórdiam suam et veritátem suam.

Anima mea recúmbit in médio catulórum leónum *

devorántium fílios hóminum.

Dentes eórum arma et sagíttæ *

et lingua eórum gládius acútus.

Exaltáre super cælos, Deus, *

super omnem terram glória tua.

Láqueum paravérunt pédibus meis, *

et incurvávit se ánima mea;

fodérunt ante fáciem meam fóveam, *

et ipsi incidérunt in eam.

Parátum cor meum, Deus, †

parátum cor meum; *

cantábo et psalmum dicam.

Exsúrge, glória mea, †

exsúrge, psaltérium et cíthara, *

excitábo auróram.

Confitébor tibi in pópulis, Dómine, *

et psalmum dicam tibi in natiónibus,

quóniam magnificáta est usque ad cælos misericórdia tua *

et usque ad nubes véritas tua.

Exaltáre super cælos, Deus, *

super omnem terram glória tua.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Magnificáta est usque ad cælos misericórdia tua, Dómine.

LECTIO BREVIS

Gal 5, 16-17

Spíritu ambuláte et concupiscéntiam carnis ne perfecéritis. Caro enim concupíscit advérsus spíritum, spíritus autem advérsus carnem; hæc enim ínvicem adversántur, ut non, quæcúmque vultis, illa faciátis.

Bonus es tu, Dómine, et benefáciens.

Doce me iustificatiónes tuas.

ORATIO

Orémus.

Omnípotens sempitérne Deus, apud quem nihil est tenebrósum, nihil obscúrum, lucis tuæ in nos emítte splendórem, ut mandatórum tuórum lege percépta, in via tua dilatáto corde fidéliter ambulémus. Per Christum Dóminum nostrum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2023 J. Vidéky