## 14. Maii 2023

## Dominica Sexta Paschæ
hebdomada 2 psalterii

II Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Ad cenam Agni próvidi,

stolis salútis cándidi,

post tránsitum maris Rubri

Christo canámus príncipi.

Cuius corpus sanctíssimum

in ara crucis tórridum,

sed et cruórem róseum

gustándo, Deo vívimus.

Protécti paschæ véspero

a devastánte ángelo,

de Pharaónis áspero

sumus erépti império.

Iam pascha nostrum Christus est,

agnus occísus ínnocens;

sinceritátis ázyma

qui carnem suam óbtulit.

O vera, digna hóstia,

per quam frangúntur tártara,

captíva plebs redímitur,

reddúntur vitæ prǽmia!

Consúrgit Christus túmulo,

victor redit de bárathro,

tyránnum trudens vínculo

et paradísum réserans.

Esto perénne méntibus

paschále, Iesu, gáudium

et nos renátos grátiæ

tuis triúmphis ággrega.

Iesu, tibi sit glória,

qui morte victa prǽnites,

cum Patre et almo Spíritu,

in sempitérna sǽcula. Amen.

PSALMODIA

Ant. 1 Suscitávit Christum a mórtuis, et constítuit ad déxteram suam in cæléstibus, allelúia.

Psalmus 110 (109), 1-5. 7
Messias rex et sacerdos
Oportet illum regnare, donec ponat omnes inimicos sub pedibus eius (1 Cor 15, 25).

Dixit Dóminus Dómino meo: *

« Sede a dextris meis,

donec ponam inimícos tuos *

scabéllum pedum tuórum ».

Virgam poténtiæ tuæ emíttet Dóminus ex Sion: *

domináre in médio inimicórum tuórum.

Tecum principátus in die virtútis tuæ, †

in splendóribus sanctis, *

ex útero ante lucíferum génui te.

Iurávit Dóminus et non pænitébit eum: *

« Tu es sacérdos in ætérnum secúndum órdinem Melchísedech ».

Dóminus a dextris tuis, *

conquassábit in die iræ suæ reges.

De torrénte in via bibet, *

proptérea exaltábit caput.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Suscitávit Christum a mórtuis, et constítuit ad déxteram suam in cæléstibus, allelúia.

Ant. 2 A simulácris convérsi estis ad Deum vivum, allelúia.

Psalmus 113 B (115)
Laus veri Dei
Conversi estis ad Deum a simulacris servire Deo vivo et vero (1 Th 1, 9).

Non nobis, Dómine, non nobis, †

sed nómini tuo da glóriam *

super misericórdia tua et veritáte tua.

Quare dicent gentes: *

« Ubi est Deus eórum? ».

Deus autem noster in cælo, *

ómnia, quæcúmque vóluit, fecit.

Simulácra géntium argéntum et aurum, *

ópera mánuum hóminum.

Os habent et non loquéntur, *

óculos habent et non vidébunt.

Aures habent et non áudient, *

nares habent et non odorábunt.

Manus habent et non palpábunt, †

pedes habent et non ambulábunt; *

non clamábunt in gútture suo.

Símiles illis erunt, qui fáciunt ea, *

et omnes, qui confídunt in eis.

Domus Israel sperávit in Dómino: *

adiutórium eórum et scutum eórum est.

Domus Aaron sperávit in Dómino: *

adiutórium eórum et scutum eórum est.

Qui timent Dóminum, speravérunt in Dómino: *

adiutórium eórum et scutum eórum est.

Dóminus memor fuit nostri *

et benedícet nobis:

benedícet dómui Israel, *

benedícet dómui Aaron,

benedícet ómnibus, qui timent Dóminum, *

pusíllis cum maióribus.

Adíciat Dóminus super vos, *

super vos et super fílios vestros.

Benedícti vos a Dómino, *

qui fecit cælum et terram.

Cæli, cæli sunt Dómino, *

terram autem dedit fíliis hóminum.

Non mórtui laudábunt te, Dómine, *

neque omnes, qui descéndunt in siléntium,

sed nos, qui vívimus, benedícimus Dómino *

ex hoc nunc et usque in sǽculum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. A simulácris convérsi estis ad Deum vivum, allelúia.

Ant. 3 Allelúia, salus et glória et virtus Deo nostro, allelúia. †

Sequens canticum dicitur cum Allelúia, prouti hic notatur, quando cum cantu profertur; in recitatione vero sufficit ut Allelúia dicatur in initio et fine uniuscuiusque strophæ.

Canticum
De nuptiis Agni

Cf. Ap 19, 1-2. 5-7

Allelúia.

Salus et glória et virtus Deo nostro, *

(R. Allelúia.)

† quia vera et iusta iudícia eius.

R. Allelúia (allelúia).

Allelúia.

Laudem dícite Deo nostro, omnes servi eius *

(R. Allelúia.)

et qui timétis eum, pusílli et magni!

R. Allelúia (allelúia).

Allelúia.

Quóniam regnávit Dóminus, Deus noster omnípotens. *

(R. Allelúia.)

Gaudeámus et exsultémus et demus glóriam ei.

R. Allelúia (allelúia).

Allelúia.

Quia venérunt núptiæ Agni, *

(R. Allelúia.)

et uxor eius præparávit se.

R. Allelúia (allelúia).

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Allelúia, salus et glória et virtus Deo nostro, allelúia.

LECTIO BREVIS

Hebr 10, 12-14

Christus, una pro peccátis obláta hóstia, in sempitérnum consédit in déxtera Dei, de cétero exspéctans, donec ponántur inimíci eius scabéllum pedum eius; una enim oblatióne consummávit in sempitérnum eos, qui sanctificántur.

RESPONSORIUM BREVE

Surréxit Dóminus vere, * Allelúia, allelúia.

Surréxit Dóminus vere, * Allelúia, allelúia.

Et appáruit Simóni.

Allelúia, allelúia.

Glória Patri, et Fílio, et Spirítui Sancto.

Surréxit Dóminus vere, * Allelúia, allelúia.

CANTICUM EVANGELICUM

Ad Magnificat, ant. Qui díligit me, diligétur a Patre meo; et ego díligam eum, et manifestábo ei meípsum, allelúia.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Qui díligit me, diligétur a Patre meo; et ego díligam eum, et manifestábo ei meípsum, allelúia.

PRECES

Deum Patrem, qui Christum suscitávit et ad déxteram suam exaltávit, súpplices exorémus:

Per glóriam Christi custódi pópulum tuum, Dómine.

Pater iuste, qui Iesum a terra per victóriam crucis exaltásti,

fac ut ómnia ad eum trahántur.

Per glóriam Christi custódi pópulum tuum, Dómine.

Per Fílium a te exaltátum emítte Spíritum Sanctum in Ecclésiam,

ut ea sit unitátis totíus humáni géneris sacraméntum.

Per glóriam Christi custódi pópulum tuum, Dómine.

Novam prolem, quam per aquam et Spíritum Sanctum genuísti,

fidélem serva suo baptísmati in vitam ætérnam.

Per glóriam Christi custódi pópulum tuum, Dómine.

Per Fílium tuum exaltátum míseros súbleva, cárcere deténtos líbera, sana ægrótos,

tuísque benefíciis mundum lætífica.

Per glóriam Christi custódi pópulum tuum, Dómine.

Fratres defúnctos, quibus corpus et sánguinem Christi gloriósi præstitísti,

fac novíssimo resurrectiónis die partícipes.

Per glóriam Christi custódi pópulum tuum, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Fac nos, omnípotens Deus, hos lætítiæ dies, quos in honórem Dómini resurgéntis exséquimur, afféctu sédulo celebráre, ut, quod recordatióne percúrrimus, semper in ópere teneámus. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky