## 3. Iulii 2023

## S. Thomæ, apostoli
festum

Thomas inter Apostolos agnoscitur præcipue ob eius incredulitatem, quæ evanuit coram Christo resuscitato; et sic fidem paschalem Ecclesiæ proclamavit: « Dominus meus et Deus meus! ». Nihil certi scitur de eius vita, præter indicia quæ in Evangelio habentur. Apostolus Indicos populos evangelizasse fertur. A sǽculo VI celebratio translationis eius corporis die 3 iulii Edessæ memoratur.

Nona

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Rerum, Deus, tenax vigor,

immótus in te pérmanens,

lucis diúrnæ témpora

succéssibus detérminans,

Largíre clarum véspere,

quo vita numquam décidat,

sed prǽmium mortis sacræ

perénnis instet glória.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Ternis horárum términis

volútis, dante Dómino,

trinum perfécte et únicum

ipsum devóti psállimus.

Sacrum Dei mystérium

puro tenéntes péctore,

Petri magístri régula

signo salútis pródita,

Et nos psallámus spíritu,

hæréntes sic apóstolis,

ut plantas adhuc débiles

Christi virtúte dírigant.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Lex Dómini lætíficat corda et illúminat óculos.

Psalmus 18 B (19 B)
Laus Deo, legis Domino
Estote vos perfecti, sicut et Pater vester cælestis perfectus est (Mt 5, 48).

Lex Dómini immaculáta, refíciens ánimam, *

testimónium Dómini fidéle, sapiéntiam præstans párvulis.

Iustítiæ Dómini rectæ, lætificántes corda, *

præcéptum Dómini lúcidum, illúminans óculos.

Timor Dómini mundus, pérmanens in sǽculum sǽculi, *

iudícia Dómini vera, iusta ómnia simul,

desiderabília super aurum et lápidem pretiósum multum *

et dulcióra super mel et favum stillántem.

Etenim servus tuus erudítur in eis; *

in custodiéndis illis retribútio multa.

Erróres quis intéllegit? †

Ab occúltis munda me, *

et a supérbia custódi servum tuum, ne dominétur mei.

Tunc immaculátus ero *

et emundábor a delícto máximo.

Sint ut compláceant elóquia oris mei *

et meditátio cordis mei in conspéctu tuo.

Dómine, adiútor meus *

et redémptor meus.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Lex Dómini lætíficat corda et illúminat óculos.

Ant. 2 Exsúrget Dóminus iudicáre pópulos in iustítia.

Psalmus 7
Oratio iusti calumniam patientis
Ecce iudex ante ianuam assistit (Iac 5, 9).
I

Dómine Deus meus, in te sperávi; *

salvum me fac ex ómnibus persequéntibus me et líbera me,

ne quando rápiat ut leo ánimam meam *

discérpens, dum non est qui salvum fáciat.

Dómine Deus meus, si feci istud, *

si est iníquitas in mánibus meis,

si réddidi retribuénti mihi mala *

et exspoliávi inimícum meum dimíttens inánem,

persequátur inimícus ánimam meam et comprehéndat †

et concúlcet in terra vitam meam *

et glóriam meam in púlverem dedúcat.

Exsúrge, Dómine, in ira tua *

et exaltáre contra indignatiónem inimicórum meórum

et exsúrge, Deus meus, *

in iudício, quod mandásti.

Et synagóga populórum circúmdabit te, †

et super hanc in altum regrédere: *

Dóminus iúdicat pópulos.

Iúdica me, Dómine, secúndum iustítiam meam *

et secúndum innocéntiam meam, quæ est in me.

Consumátur nequítia peccatórum; †

et iustum confírma, *

scrutans corda et renes Deus iustus.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Exsúrget Dóminus iudicáre pópulos in iustítia.

Ant. 3 Deus iudex iustus et fortis, qui salvos facit rectos corde.

II

Adiutórium meum apud Deum, *

qui salvos facit rectos corde.

Deus iudex iustus, *

fortis, iráscens per síngulos dies.

Nonne íterum gládium suum exácuit, *

arcum suum teténdit et parávit illum?

Et parávit sibi vasa mortis, *

sagíttas suas ardéntes effécit.

Ecce partúriit iniustítiam, *

concépit dolórem et péperit iniquitátem;

lacum apéruit et effódit eum *

et íncidit in fóveam, quam fecit.

Convertétur dolor eius in caput eius, *

et in vérticem ipsíus iníquitas eius descéndet.

Confitébor Dómino secúndum iustítiam eius *

et psallam nómini Dómini Altíssimi.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Deus iudex iustus et fortis, qui salvos facit rectos corde.

LECTIO BREVIS

Act 5, 41-42

Ibant apóstoli gaudéntes a conspéctu concílii quóniam digni hábiti sunt pro nómine contuméliam pati; et omni die in templo et circa domos non cessábant docéntes et evangelizántes Christum, Iesum.

Gaudéte et exsultáte, dicit Dóminus.

Quia nómina vestra scripta sunt in cælis.

ORATIO

Orémus.

Da nobis, omnípotens Deus, beáti Thomæ apóstoli festivitáte gloriári, ut eius semper et patrocíniis sublevémur, et vitam credéntes habeámus in nómine eius, quem ipse Dóminum agnóvit, Iesum Christum Fílium tuum. Qui vivit et regnat in sǽcula sæculórum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2023 J. Vidéky