## 2. Iulii 2023

## Dominica XIII per annum
hebdomada 1 psalterii

II Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Lucis creátor óptime,

lucem diérum próferens,

primórdiis lucis novæ

mundi parans oríginem;

Qui mane iunctum vésperi

diem vocári prǽcipis:

tætrum chaos illábitur;

audi preces cum flétibus.

Ne mens graváta crímine

vitæ sit exsul múnere,

dum nil perénne cógitat

seséque culpis ílligat.

Cælórum pulset íntimum,

vitále tollat prǽmium;

vitémus omne nóxium,

purgémus omne péssimum.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

PSALMODIA

Ant. 1 Virgam poténtiæ suæ emíttet Dóminus ex Sion, et regnábit in ætérnum, allelúia.

Psalmus 110 (109), 1-5. 7
Messias rex et sacerdos
Oportet illum regnare, donec ponat omnes inimicos sub pedibus eius (1 Cor 15, 25).

Dixit Dóminus Dómino meo: *

« Sede a dextris meis,

donec ponam inimícos tuos *

scabéllum pedum tuórum ».

Virgam poténtiæ tuæ emíttet Dóminus ex Sion: *

domináre in médio inimicórum tuórum.

Tecum principátus in die virtútis tuæ, †

in splendóribus sanctis, *

ex útero ante lucíferum génui te.

Iurávit Dóminus et non pænitébit eum: *

« Tu es sacérdos in ætérnum secúndum órdinem Melchísedech ».

Dóminus a dextris tuis, *

conquassábit in die iræ suæ reges.

De torrénte in via bibet, *

proptérea exaltábit caput.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Virgam poténtiæ suæ emíttet Dóminus ex Sion, et regnábit in ætérnum, allelúia.

Ant. 2 A fácie Dómini mota est terra, allelúia.

Psalmus 113 A (114)
Israel ex Ægypto liberatur
Cognoscite etiam vos exiisse ab Ægypto, qui huic sæculo renuntiastis (S. Augustinus).

In éxitu Israel de Ægýpto, *

domus Iacob de pópulo bárbaro,

factus est Iuda sanctuárium eius, *

Israel potéstas eius.

Mare vidit et fugit, *

Iordánis convérsus est retrórsum;

montes saltavérunt ut aríetes, *

et colles sicut agni óvium.

Quid est tibi, mare, quod fugísti? *

Et tu, Iordánis, quia convérsus es retrórsum?

Montes, quod saltástis sicut aríetes, *

et colles, sicut agni óvium?

A fácie Dómini contremísce, terra, *

a fácie Dei Iacob,

qui convértit petram in stagna aquárum *

et sílicem in fontes aquárum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. A fácie Dómini mota est terra, allelúia.

Ant. 3 Regnávit Dóminus Deus noster omnípotens, allelúia.

Sequens canticum dicitur cum Allelúia, prouti hic notatur, quando cum cantu profertur; in recitatione vero sufficit ut Allelúia dicatur in initio et fine uniuscuiusque strophæ.

Canticum
De nuptiis Agni

Cf. Ap 19, 1-2. 5-7

Allelúia.

Salus et glória et virtus Deo nostro, *

(R. Allelúia.)

quia vera et iusta iudícia eius.

R. Allelúia (allelúia).

Allelúia.

Laudem dícite Deo nostro, omnes servi eius *

(R. Allelúia.)

et qui timétis eum, pusílli et magni!

R. Allelúia (allelúia).

Allelúia.

Quóniam regnávit Dóminus, Deus noster omnípotens. *

(R. Allelúia.)

Gaudeámus et exsultémus et demus glóriam ei.

R. Allelúia (allelúia).

Allelúia.

Quia venérunt núptiæ Agni, *

(R. Allelúia.)

et uxor eius præparávit se.

R. Allelúia (allelúia).

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Regnávit Dóminus Deus noster omnípotens, allelúia.

LECTIO BREVIS

2 Cor 1, 3-4

Benedíctus Deus et Pater Dómini nostri Iesu Christi, Pater misericordiárum et Deus totíus consolatiónis, qui consolátur nos in omni tribulatióne nostra, ut possímus et ipsi consolári eos, qui in omni pressúra sunt, per exhortatiónem, qua exhortámur et ipsi a Deo.

RESPONSORIUM BREVE

Benedíctus es, Dómine, * In firmaménto cæli.

Benedíctus es, Dómine, * In firmaménto cæli.

Et laudábilis et gloriósus in sǽcula.

In firmaménto cæli.

Glória Patri, et Fílio, et Spirítui Sancto.

Benedíctus es, Dómine, * In firmaménto cæli.

CANTICUM EVANGELICUM

Ad Magnificat, ant. Quicúmque potum déderit uni ex mínimis istis cálicem aquæ frígidæ tantum in nómine discípuli, amen dico vobis, non perdet mercédem suam.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Quicúmque potum déderit uni ex mínimis istis cálicem aquæ frígidæ tantum in nómine discípuli, amen dico vobis, non perdet mercédem suam.

PRECES

Christum Dóminum adorántes, qui est caput nostrum et cuius nos membra sumus, cum exsultatióne clamémus:

Advéniat regnum tuum, Dómine.

Ecclésiam tuam, Salvátor noster, unitátis géneris humáni vivídius constítue sacraméntum,

et efficácius cunctis géntibus salútis mystérium.

Advéniat regnum tuum, Dómine.

Episcopórum collégio cum Papa nostro semper adésto,

iísque unitátis, caritátis pacísque dona largíre.

Advéniat regnum tuum, Dómine.

Fac ut árctius uniántur tibi divíno cápiti christiáni,

et regnum tuum testimónio vitæ procláment.

Advéniat regnum tuum, Dómine.

Pacem mundo præstáre dignéris,

ut secúritas et tranquíllitas ubíque floréscant.

Advéniat regnum tuum, Dómine.

Novíssimæ resurrectiónis glóriam concéde defúnctis,

et illórum nos beatitúdinis fac esse consórtes.

Advéniat regnum tuum, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Deus, qui, per adoptiónem grátiæ, lucis nos esse fílios voluísti, præsta, quǽsumus, ut errórum non involvámur ténebris, sed in splendóre veritátis semper maneámus conspícui. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky