## 2. Decembris 2023

## Sabbatum, tempus per annum, hebdomada 34
hebdomada 2 psalterii

Sexta

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Rector potens, verax Deus,

qui témperas rerum vices,

splendóre mane ínstruis

et ígnibus merídiem,

Exstíngue flammas lítium,

aufer calórem nóxium,

confer salútem córporum

verámque pacem córdium.

Præsta, Pater piíssime,

Patríque compar Unice,

cum Spíritu Paráclito

regnans per omne sǽculum. Amen.

Vel:

Dicámus laudes Dómino

fervénte prompti spíritu;

hora volúta séxies

nos ad orándum próvocat.

In hac enim fidélibus

veræ salútis glória,

beáti Agni hóstia,

crucis virtúte rédditur.

Cuius luce claríssima

tenébricat merídies;

sumámus toto péctore

tanti splendóris grátiam.

Deo Patri sit glória

eiúsque soli Fílio

cum Spíritu Paráclito,

in sempitérna sǽcula. Amen.

PSALMODIA

Ant. 1 Cælum et terra transíbunt; verba autem mea non præteríbunt, dicit Dóminus.

Psalmus 118 (119), 81-88
XI (Caph)

Defécit in salutáre tuum ánima mea, *

et in verbum tuum supersperávi.

Defecérunt óculi mei in elóquium tuum, *

dicéntes: « Quando consoláberis me? ».

Quia factus sum sicut uter in fumo; *

iustificatiónes tuas non sum oblítus.

Quot sunt dies servi tui? *

Quando fácies de persequéntibus me iudícium?

Fodérunt mihi fóveas supérbi, *

qui non sunt secúndum legem tuam.

Omnia præcépta tua véritas; *

dolóse persecúti sunt me: ádiuva me.

Paulo minus consummavérunt me in terra, *

ego autem non derelíqui mandáta tua.

Secúndum misericórdiam tuam vivífica me, *

et custódiam testimónia oris tui.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Cælum et terra transíbunt; verba autem mea non præteríbunt, dicit Dóminus.

Ant. 2 Tu, Dómine, spes mea, turris fortitúdinis a fácie inimíci.

Psalmus 60 (61)
Exsulis oratio
Oratio iusti æterna sperantis (S. Hilarius).

Exáudi, Deus, deprecatiónem meam, *

inténde oratióni meæ.

A fínibus terræ ad te clamávi, †

dum anxiarétur cor meum. *

In petram inaccéssam mihi deduc me!

Quia factus es spes mea, *

turris fortitúdinis a fácie inimíci.

Inhabitábo in tabernáculo tuo in sǽcula, *

prótegar in velaménto alárum tuárum,

quóniam tu, Deus meus, exaudísti vota mea, *

dedísti hereditátem timéntium nomen tuum.

Dies super dies regis adícies, *

annos eius usque in diem generatiónis et generatiónis.

Sédeat in ætérnum in conspéctu Dei; *

misericórdia et véritas servent eum.

Sic psalmum dicam nómini tuo in sǽculum sǽculi, *

ut reddam vota mea de die in diem.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Tu, Dómine, spes mea, turris fortitúdinis a fácie inimíci.

Ant. 3 A timóre inimíci custódi, Dómine, ánimam meam.

Psalmus 63 (64)
Contra hostes oratio
Maxime Domini passio commendatur in hoc psalmo (S. Augustinus).

Exáudi, Deus, vocem meam in meditatióne mea; *

a timóre inimíci custódi ánimam meam.

Prótege me a convéntu malignántium, *

a multitúdine operántium iniquitátem.

Qui exacuérunt ut gládium linguas suas, †

intendérunt sagíttas suas, venéfica verba *

ut sagíttent in occúltis immaculátum.

Súbito sagittábunt eum et non timébunt, *

firmavérunt sibi consílium nequam.

Disputavérunt, ut abscónderent láqueos, *

dixérunt: « Quis vidébit eos? ».

Excogitavérunt iníqua, †

perfecérunt excogitáta consília. *

Interióra hóminis et cor eius abýssus.

Et sagittávit illos Deus; †

súbito factæ sunt plagæ eórum, *

et infirmávit eos lingua eórum.

Caput movébunt omnes, qui vidébunt eos, *

et timébit omnis homo;

et annuntiábunt ópera Dei *

et facta eius intéllegent.

Lætábitur iustus in Dómino et sperábit in eo, *

et gloriabúntur omnes recti corde.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. A timóre inimíci custódi, Dómine, ánimam meam.

LECTIO BREVIS

1 Reg 2, 2b-3

Confortáre et esto vir et obsérva decréta Dómini Dei tui, ut ámbules in viis eius et custódias statúta eius et præcépta eius et iudícia et testimónia, ut próspere agas in univérsis, quæ facis.

Deduc me, Dómine, in sémitam præceptórum tuórum.

Quia ipsam vólui.

ORATIO

Orémus.

Concéde nobis, Dómine, lux ardens caritátis ætérnæ, ut tua semper caritáte fervéntes, te super ómnia et fratres propter te uno diligámus amóre. Per Christum Dóminum nostrum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2023 J. Vidéky