## 1. Maii 2023

## S. Ioseph Opificis
memoria ad libitum

Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Te, Ioseph, célebrent ágmina cǽlitum,

te cuncti résonent christíadum chori,

qui, clarus méritis, iunctus es ínclitæ

casto fœ́dere Vírgini.

Almo cum túmidam gérmine cóniugem

admírans, dúbio tángeris ánxius,

afflátu súperi Fláminis ángelus

concéptum púerum docet.

Tu natum Dóminum stringis, ad éxteras

Ægýpti prófugum tu séqueris plagas;

amíssum Sólymis quæris et ínvenis,

miscens gáudia flétibus.

Eléctos réliquos mors pia cónsecrat,

palmámque eméritos glória súscipit;

tu vivens, súperis par, frúeris Deo,

mira sorte beátior.

Nobis, summa Trias, parce precántibus;

da Ioseph méritis sídera scándere,

ut tandem líceat nos tibi pérpetim

gratum prómere cánticum. Amen.

PSALMODIA

Ant. 1 Si quis in Christo, nova creatúra, allelúia.

Psalmus 135 (136)
Hymnus paschalis
Domini res gestas narrare, laudare est (Cassiodorus).
I

Confitémini Dómino, quóniam bonus, *

quóniam in ætérnum misericórdia eius.

Confitémini Deo deórum, *

quóniam in ætérnum misericórdia eius.

Confitémini Dómino dominórum, *

quóniam in ætérnum misericórdia eius.

Qui facit mirabília magna solus, *

quóniam in ætérnum misericórdia eius.

Qui fecit cælos in intelléctu, *

quóniam in ætérnum misericórdia eius.

Qui expándit terram super aquas, *

quóniam in ætérnum misericórdia eius.

Qui fecit luminária magna, *

quóniam in ætérnum misericórdia eius;

solem, ut præésset diéi, *

quóniam in ætérnum misericórdia eius;

lunam et stellas, ut præéssent nocti, *

quóniam in ætérnum misericórdia eius.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Si quis in Christo, nova creatúra, allelúia.

Ant. 2 Nos diligámus Deum, quóniam ipse prior diléxit nos, allelúia.

II

Qui percússit Ægýptum in primogénitis eórum, *

quóniam in ætérnum misericórdia eius.

Qui edúxit Israel de médio eórum, *

quóniam in ætérnum misericórdia eius;

in manu poténti et bráchio exténto, *

quóniam in ætérnum misericórdia eius.

Qui divísit mare Rubrum in divisiónes, *

quóniam in ætérnum misericórdia eius.

Et tradúxit Israel per médium eius, *

quóniam in ætérnum misericórdia eius.

Et excússit pharaónem et virtútem eius in mari Rubro, *

quóniam in ætérnum misericórdia eius.

Qui tradúxit pópulum suum per desértum, *

quóniam in ætérnum misericórdia eius.

Qui percússit reges magnos, *

quóniam in ætérnum misericórdia eius.

et occídit reges poténtes, *

quóniam in ætérnum misericórdia eius.

Sehon regem Amorræórum, *

quóniam in ætérnum misericórdia eius;

et Og regem Basan, *

quóniam in ætérnum misericórdia eius.

Et dedit terram eórum hereditátem, *

quóniam in ætérnum misericórdia eius;

hereditátem Israel servo suo, *

quóniam in ætérnum misericórdia eius.

Qui in humilitáte nostra memor fuit nostri, *

quóniam in ætérnum misericórdia eius.

et redémit nos ab inimícis nostris, *

quóniam in ætérnum misericórdia eius.

Qui dat escam omni carni, *

quóniam in ætérnum misericórdia eius.

Confitémini Deo cæli, *

quóniam in ætérnum misericórdia eius.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Nos diligámus Deum, quóniam ipse prior diléxit nos, allelúia.

Ant. 3 De plenitúdine eius omnes nos accépimus, et grátiam pro grátia, allelúia.

Canticum
De Deo salvatore

Eph 1, 3-10

Benedíctus Deus et Pater Dómini nostri Iesu Christi, *

qui benedíxit nos in omni benedictióne spiritáli in cæléstibus in Christo,

sicut elégit nos in ipso ante mundi constitutiónem, †

ut essémus sancti et immaculáti *

in conspéctu eius in caritáte,

qui prædestinávit nos in adoptiónem filiórum †

per Iesum Christum in ipsum, *

secúndum beneplácitum voluntátis suæ,

in laudem glóriæ grátiæ suæ, *

in qua gratificávit nos in Dilécto,

in quo habémus redemptiónem per sánguinem eius, *

remissiónem peccatórum,

secúndum divítias grátiæ eius, †

qua superabundávit in nobis *

in omni sapiéntia et prudéntia,

notum fáciens nobis mystérium voluntátis suæ, *

secúndum beneplácitum eius,

quod propósuit in eo, *

in dispensatiónem plenitúdinis témporum:

recapituláre ómnia in Christo, *

quæ in cælis et quæ in terra.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. De plenitúdine eius omnes nos accépimus, et grátiam pro grátia, allelúia.

LECTIO BREVIS

Col 3, 23-24

Quodcúmque fácitis, ex ánimo operámini sicut Dómino et non homínibus, sciéntes quod a Dómino accipiétis retributiónem hereditátis. Dómino Christo servíte.

RESPONSORIUM BREVE

Iustus germinábit sicut lílium, * Allelúia, allelúia.

Iustus germinábit sicut lílium, * Allelúia, allelúia.

Et florébit in ætérnum ante Dóminum.

Allelúia, allelúia.

Glória Patri, et Fílio, et Spirítui Sancto.

Iustus germinábit sicut lílium, * Allelúia, allelúia.

CANTICUM EVANGELICUM

Ad Magnificat, ant. Christus Dóminus fabri fílius putári dignátus est, allelúia.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Christus Dóminus fabri fílius putári dignátus est, allelúia.

PRECES

Deum, ex quo omnis patérnitas in cælis et in terra nominátur, súpplices implorémus:

Pater noster, qui es in cælis, exáudi nos.

Pater sancte, qui Christi mystérium, tempóribus ætérnis abscónditum, beáto Ioseph aperuísti,

præsta ut Fílium tuum Deum et hóminem clárius agnoscámus.

Pater noster, qui es in cælis, exáudi nos.

Pater cæléstis, qui pascis volatília cæli et fenum agri vestis,

cotidiánum et supersubstantiálem panem cunctis largíre homínibus.

Pater noster, qui es in cælis, exáudi nos.

Creátor ómnium, qui opus tuum nostris mánibus credidísti,

concéde operáriis, ut frúctibus labóris sui digne fruántur.

Pater noster, qui es in cælis, exáudi nos.

Deus omnis iustítiæ, qui vis hómines iustos fíeri,

da nos, per beátum Ioseph, tibi placéntes in ómnibus ambuláre.

Pater noster, qui es in cælis, exáudi nos.

Moriéntibus atque defúnctis benígne concéde, ut, per Fílium tuum, cum María matre eius et beáto Ioseph,

tuam misericórdiam consequántur.

Pater noster, qui es in cælis, exáudi nos.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Rerum cónditor, Deus, qui legem labóris humáno géneri statuísti, concéde propítius, ut, sancti Ioseph exémplo et patrocínio, ópera perficiámus quæ prǽcipis, et prǽmia consequámur quæ promíttis. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky