## 11. Maii 2023

## Feria quinta, tempus paschale, hebdomada 5
hebdomada 1 psalterii

Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Ad cenam Agni próvidi,

stolis salútis cándidi,

post tránsitum maris Rubri

Christo canámus príncipi.

Cuius corpus sanctíssimum

in ara crucis tórridum,

sed et cruórem róseum

gustándo, Deo vívimus.

Protécti paschæ véspero

a devastánte ángelo,

de Pharaónis áspero

sumus erépti império.

Iam pascha nostrum Christus est,

agnus occísus ínnocens;

sinceritátis ázyma

qui carnem suam óbtulit.

O vera, digna hóstia,

per quam frangúntur tártara,

captíva plebs redímitur,

reddúntur vitæ prǽmia!

Consúrgit Christus túmulo,

victor redit de bárathro,

tyránnum trudens vínculo

et paradísum réserans.

Esto perénne méntibus

paschále, Iesu, gáudium

et nos renátos grátiæ

tuis triúmphis ággrega.

Iesu, tibi sit glória,

qui morte victa prǽnites,

cum Patre et almo Spíritu,

in sempitérna sǽcula. Amen.

Vel ad libitum in feriis post octavam Paschæ:

O rex ætérne, Dómine,

semper cum Patre Fílius,

iuxta tuam imáginem

Adam plasmásti hóminem.

Quem diábolus decéperat

hostis humáni géneris,

eius et formam córporis

sumpsísti tu de Vírgine,

Ut nos Deo coniúngeres

per carnis contubérnium,

datúrus in baptísmate,

Redémptor, indulgéntiam.

Tu crucem propter hóminem

suscípere dignátus es;

dedísti tuum sánguinem

nostræ salútis prétium.

Tu surrexísti, glóriam

a Patre sumens débitam;

per te et nos resúrgere

devóta mente crédimus.

Esto perénne méntibus

paschále, Iesu, gáudium,

et nos renátos grátiæ

tuis triúmphis ággrega.

Iesu, tibi sit glória,

qui morte victa prǽnites,

cum Patre et almo Spíritu,

in sempitérna sǽcula. Amen.

PSALMODIA

Ant. 1 Convertísti planctum meum in gáudium mihi, allelúia.

Psalmus 29 (30)
Gratiarum actio pro liberatione a morte
Christus post resurrectionem gloriosam Patri gratias agit (Cassiodorus).

Exaltábo te, Dómine, quóniam extraxísti me, *

nec delectásti inimícos meos super me.

Dómine Deus meus, clamávi ad te, *

et sanásti me.

Dómine, eduxísti ab inférno ánimam meam, *

vivificásti me, ut non descénderem in lacum.

Psállite Dómino, sancti eius, *

et confitémini memóriæ sanctitátis eius,

quóniam ad moméntum indignátio eius *

et per vitam volúntas eius.

Ad vésperum demorátur fletus, *

ad matutínum lætítia.

Ego autem dixi in securitáte mea: *

« Non movébor in ætérnum ».

Dómine, in voluntáte tua *

præstitísti decóri meo virtútem;

avertísti fáciem tuam a me, *

et factus sum conturbátus.

Ad te, Dómine, clamábam *

et ad Deum meum deprecábar.

Quæ utílitas in sánguine meo, *

dum descéndo in corruptiónem?

Numquid confitébitur tibi pulvis *

aut annuntiábit veritátem tuam?

Audívit Dóminus et misértus est mei, *

Dóminus factus est adiútor meus.

Convertísti planctum meum in choros mihi, *

conscidísti saccum meum et accinxísti me lætítia,

ut cantet tibi glória mea et non táceat. *

Dómine Deus meus, in ætérnum confitébor tibi.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Convertísti planctum meum in gáudium mihi, allelúia.

Ant. 2 Reconciliáti sumus Deo per mortem Fílii eius, allelúia.

Psalmus 31 (32)
Beatus, cui remissa est iniquitas
David dicit beatitudinem hominis, cui Deus reputat iustitiam sine operibus (Rom 4, 6).

Beátus, cui remíssa est iníquitas *

et obtéctum est peccátum.

Beátus vir, cui non imputávit Dóminus delíctum, *

nec est in spíritu eius dolus.

Quóniam tácui, inveteravérunt ossa mea, *

dum rugírem tota die.

Quóniam die ac nocte graváta est super me manus tua, *

immutátus est vigor meus in ardóribus æstátis.

Peccátum meum cógnitum tibi feci *

et delíctum meum non abscóndi.

Dixi: « Confitébor advérsum me iniquitátem meam Dómino ». *

Et tu remisísti impietátem peccáti mei.

Propter hoc orábit ad te omnis sanctus *

in témpore opportúno.

Et in dilúvio aquárum multárum *

ad eum non approximábunt.

Tu es refúgium meum, a tribulatióne conservábis me; *

exsultatiónibus salútis circúmdabis me.

Intelléctum tibi dabo et ínstruam te in via, qua gradiéris; *

firmábo super te óculos meos.

Nolíte fíeri sicut equus et mulus, *

quibus non est intelléctus;

in camo et freno si accédis ad constringéndum, *

non appróximant ad te.

Multi dolóres ímpii, *

sperántem autem in Dómino misericórdia circúmdabit.

Lætámini in Dómino et exsultáte, iusti, *

et gloriámini, omnes recti corde.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Reconciliáti sumus Deo per mortem Fílii eius, allelúia.

Ant. 3 Quis símilis tui in fórtibus, Dómine? quis símilis tui, magníficus in sanctitáte? allelúia.

Canticum
De iudicio Dei

Ap 11, 17-18; 12, 10b-12a

Grátias ágimus tibi, *

Dómine Deus omnípotens,

qui es et qui eras, *

quia accepísti virtútem tuam magnam et regnásti.

Et irátæ sunt gentes, *

et advénit ira tua, et tempus mortuórum iudicári,

et réddere mercédem servis tuis prophétis et sanctis *

et timéntibus nomen tuum, pusíllis et magnis.

Nunc facta est salus et virtus et regnum Dei nostri *

et potéstas Christi eius,

quia proiéctus est accusátor fratrum nostrórum, *

qui accusábat illos ante conspéctum Dei nostri die ac nocte.

Et ipsi vicérunt illum propter sánguinem Agni *

et propter verbum testimónii sui;

et non dilexérunt ánimam suam *

usque ad mortem.

Proptérea lætámini, cæli *

et qui habitátis in eis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Quis símilis tui in fórtibus, Dómine? quis símilis tui, magníficus in sanctitáte? allelúia.

LECTIO BREVIS

1 Petr 3, 18. 21b-22

Christus semel pro peccátis passus est, iustus pro iniústis, ut vos addúceret ad Deum, mortificátus quidem carne, vivificátus autem Spíritu. Et vos nunc salvos facit, non carnis deposítio sórdium sed consciéntiæ bonæ rogátio in Deum, per resurrectiónem Iesu Christi, qui est in déxtera Dei, proféctus in cælum, subiéctis sibi ángelis et potestátibus et virtútibus.

RESPONSORIUM BREVE

Gavísi sunt discípuli, * Allelúia, allelúia.

Gavísi sunt discípuli, * Allelúia, allelúia.

Viso Dómino.

Allelúia, allelúia.

Glória Patri, et Fílio, et Spirítui Sancto.

Gavísi sunt discípuli, * Allelúia, allelúia.

CANTICUM EVANGELICUM

Ad Magnificat, ant. Hæc locútus sum vobis, ut gáudium meum in vobis sit, et gáudium vestrum impleátur, allelúia.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Hæc locútus sum vobis, ut gáudium meum in vobis sit, et gáudium vestrum impleátur, allelúia.

PRECES

Christum, qui surréxit a mórtuis primítiæ dormiéntium, iubilántes collaudémus et orémus:

Qui surrexísti a mórtuis, exáudi nos.

Meménto, Christe, Ecclésiæ tuæ sanctæ, quam in Apostolórum fundaménto ædificásti et in fines orbis diffudísti,

et super omnes in te credéntes sit benedíctio tua.

Qui surrexísti a mórtuis, exáudi nos.

Tu, médice animárum corporúmque nostrórum,

vísita nos et salva nos tua pietáte.

Qui surrexísti a mórtuis, exáudi nos.

Infírmos súbleva atque confírma,

eósque ab ómnibus solve languóribus.

Qui surrexísti a mórtuis, exáudi nos.

Adiuva angóribus et oppressiónibus conféctos,

et inópia laborántes miserátus sústine.

Qui surrexísti a mórtuis, exáudi nos.

Qui, per crucem et resurrectiónem tuam, viam immortalitátis ómnibus reserásti,

frátribus nostris defúnctis regni tui gáudia concéde.

Qui surrexísti a mórtuis, exáudi nos.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Deus, cuius grátia iusti ex ímpiis et beáti effícimur ex míseris, adésto opéribus tuis, adésto munéribus, ut, quibus inest fídei iustificátio, non desit perseverántiæ fortitúdo. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky