## 29. Septembris 2023

## Ss. Michaelis, Gabrielis et Raphaelis, archangelorum
festum

Vesperæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Angelum pacis Míchael ad istam,

Christe, demítti rogitámus aulam,

cuncta quo crebro veniénte crescant

próspera nobis.

Angelus fortis Gábriel, ut hostem

pellat antíquum, vólitet supérne,

sǽpius templum cúpiens favéndo

vísere nostrum.

Angelum nobis médicum salútis

mitte de cælis Ráphael, ut omnes

sanet ægrótos paritérque nostros

dírigat actus.

Christe, sanctórum decus angelórum,

adsit illórum chorus usque nobis,

ut simul tandem Tríadi per ævum

cármina demus. Amen.

PSALMODIA

Ant. 1 Eleváta est magnificéntia tua super cælos, Rex angelórum.

Psalmus 8
Maiestas Domini et dignitas hominis
Omnia subiecit sub pedibus eius, et ipsum dedit caput supra omnia Ecclesiæ (Ef 1, 22).

Dómine, Dóminus noster, *

quam admirábile est nomen tuum in univérsa terra,

quóniam eleváta est magnificéntia tua *

super cælos.

Ex ore infántium et lactántium †

perfecísti laudem propter inimícos tuos, *

ut déstruas inimícum et ultórem.

Quando vídeo cælos tuos, ópera digitórum tuórum, *

lunam et stellas, quæ tu fundásti,

quid est homo, quod memor es eius, *

aut fílius hóminis quóniam vísitas eum?

Minuísti eum paulo minus ab ángelis, †

glória et honóre coronásti eum *

et constituísti eum super ópera mánuum tuárum.

Omnia subiecísti sub pédibus eius, †

oves et boves univérsas, *

ínsuper et pécora campi,

vólucres cæli et pisces maris, *

quæcúmque perámbulant sémitas maris.

Dómine, Dóminus noster, *

quam admirábile est nomen tuum in univérsa terra!

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Eleváta est magnificéntia tua super cælos, Rex angelórum.

Ant. 2 In conspéctu angelórum psallam tibi, Deus meus.

Psalmus 137 (138)
Gratiarum actio
Reges terræ afferent gloriam suam et honorem in civitatem sanctam (Cf. Ap 21, 24).

Confitébor tibi, Dómine, in toto corde meo, *

quóniam audísti verba oris mei.

In conspéctu angelórum psallam tibi, *

adorábo ad templum sanctum tuum;

et confitébor nómini tuo †

propter misericórdiam tuam et veritátem tuam, *

quóniam magnificásti super omne nomen elóquium tuum.

In quacúmque die invocávero te, exáudi me; *

multiplicábis in ánima mea virtútem.

Confitebúntur tibi, Dómine, omnes reges terræ, *

quia audiérunt elóquia oris tui.

Et cantábunt vias Dómini, *

quóniam magna est glória Dómini;

quóniam excélsus Dóminus, †

et húmilem réspicit, *

et supérbum a longe cognóscit.

Si ambulávero in médio tribulatiónis, vivificábis me; †

et contra iram inimicórum meórum exténdes manum tuam, *

et salvum me fáciet déxtera tua.

Dóminus perfíciet pro me; †

Dómine, misericórdia tua in sǽculum: *

ópera mánuum tuárum ne despícias.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. In conspéctu angelórum psallam tibi, Deus meus.

Ant. 3 Vidi in médio throni Agnum stantem tamquam occísum, et audívi vocem angelórum multórum in circúitu throni.

Canticum
Christus primogenitus omnis creaturæ et primogenitus ex mortuis

Cf. Col 1, 12-20

Grátias agámus Deo Patri, *

qui idóneos nos fecit in partem sortis sanctórum in lúmine;

qui erípuit nos de potestáte tenebrárum *

et tránstulit in regnum Fílii dilectiónis suæ,

in quo habémus redemptiónem, *

remissiónem peccatórum;

qui est imágo Dei invisíbilis, *

primogénitus omnis creatúræ,

quia in ipso cóndita sunt univérsa †

in cælis et in terra, *

visibília et invisibília,

sive throni sive dominatiónes *

sive principátus sive potestátes.

Omnia per ipsum et in ipsum creáta sunt, †

et ipse est ante ómnia, *

et ómnia in ipso constant.

Et ipse est caput córporis ecclésiæ; †

qui est princípium, primogénitus ex mórtuis, *

ut sit in ómnibus ipse primátum tenens,

quia in ipso complácuit omnem plenitúdinem habitáre *

et per eum reconciliáre ómnia in ipsum,

pacíficans per sánguinem crucis eius, *

sive quæ in terris sive quæ in cælis sunt.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Vidi in médio throni Agnum stantem tamquam occísum, et audívi vocem angelórum multórum in circúitu throni.

LECTIO BREVIS

Ap 1, 4b-5. 6b

Grátia vobis et pax ab eo, qui est et qui erat et qui ventúrus est, et a septem spirítibus, qui in conspéctu throni eius sunt, et ab Iesu Christo, qui est testis fidélis, primogénitus mortuórum et princeps regum terræ. Ei qui díligit nos et solvit nos a peccátis nostris in sánguine suo, glória et impérium.

RESPONSORIUM BREVE

Ascéndit fumus arómatum * In conspéctu Dómini.

Ascéndit fumus arómatum * In conspéctu Dómini.

De manu ángeli.

In conspéctu Dómini.

Glória Patri, et Fílio, et Spirítui Sancto.

Ascéndit fumus arómatum * In conspéctu Dómini.

CANTICUM EVANGELICUM

Ad Magnificat, ant. Gábriel ángelus locútus est Maríæ dicens: Ecce concípies in útero et páries fílium, et vocábis nomen eius Iesum.

Exsultatio animæ in Domino

Lc 1, 46-55

Magníficat *

ánima mea Dóminum,

et exsultávit spíritus meus *

in Deo salvatóre meo,

quia respéxit humilitátem ancíllæ suæ. *

Ecce enim ex hoc beátam me dicent omnes generatiónes,

quia fecit mihi magna, qui potens est, *

et sanctum nomen eius,

et misericórdia eius in progénies et progénies *

timéntibus eum.

Fecit poténtiam in bráchio suo, *

dispérsit supérbos mente cordis sui;

depósuit poténtes de sede *

et exaltávit húmiles;

esuriéntes implévit bonis *

et dívites dimísit inánes.

Suscépit Israel púerum suum, *

recordátus misericórdiæ,

sicut locútus est ad patres nostros, *

Abraham et sémini eius in sǽcula.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Magnificat, ant. Gábriel ángelus locútus est Maríæ dicens: Ecce concípies in útero et páries fílium, et vocábis nomen eius Iesum.

PRECES

Dóminum deprecémur ut cum ángelis, qui fáciunt voluntátem eius, ad audiéndam vocem sermónum ipsíus promptióres reddámur. Ideóque orémus dicéntes:

Te rogámus, audi nos.

Ut per manus angelórum sicut fumus arómatum,

oratiónes nostræ coram te ascéndant.

Te rogámus, audi nos.

Ut per manus ángeli tui, in sublíme altáre tuum,

oblatiónes nostræ deferántur.

Te rogámus, audi nos.

Ut cum multitúdine cæléstis milítiæ glóriam in altíssimis Deo,

et in terra pacem homínibus annuntiáre valeámus.

Te rogámus, audi nos.

Ut in fine vitæ nostræ nos ángeli suscípiant

et ad pátriam paradísi perdúcant.

Te rogámus, audi nos.

Ut sígnifer sanctus Míchael ánimas fidélium defunctórum

in lucem sanctam repræséntet.

Te rogámus, audi nos.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Deus, qui miro órdine angelórum ministéria hominúmque dispénsas, concéde propítius, ut, a quibus tibi ministrántibus in cælo semper assístitur, ab his in terra vita nostra muniátur. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky