## 2. Novembris 2023

## IN COMMEMORATIONE OMNIUM FIDELIUM DEFUNCTORUM

Quando dies 2 novembris in dominica occurrit, etsi Missa fit de Commemoratione omnium fidelium defunctorum, celebratur Officium de dominica; Officium autem defunctorum omittitur. Attamen hac die fieri potest celebratio cum populi participatione Laudum matutinarum et Vesperarum de defunctis.

Tertia

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

HYMNUS

Qui lacrimátus Lázarum

geménsque cum soróribus,

ipsum fecísti prǽpotens

illárum reddi stúdiis:

Qui petivísti sóntibus

benígnus indulgéntiam,

ac verba miserántia

dixísti pœnæ sócio:

Qui, móriens, discípulo

matrem donásti Vírginem,

tuórum quæ fidélium

agóni adésset último:

Da nobis, Christe Dómine,

tuo redémptis sánguine,

duræ mortis tristítiam

in vitæ verti gáudium.

Pro uno defuncto:

Tuúmque voca fámulum,

ex hoc proféctum sǽculo,

ut ubi mors iam déerit

te vitæ canat príncipem. Amen.

Pro una defuncta:

Tuámque voca fámulam,

ex hoc proféctam sǽculo,

ut ubi mors iam déerit

te vitæ canat príncipem. Amen.

Pro pluribus:

Tuósque voca fámulos,

ex hoc proféctos sǽculo,

ut ubi mors iam déerit

te vitæ canant príncipem. Amen.

PSALMODIA

Ant. Convértere, Dómine, et éripe ánimam meam.

Psalmus 69 (70)
Deus, in adiutorium meum intende
Domine, salva nos, perimus (Mt 8, 25).

Deus, in adiutórium meum inténde; *

Dómine, ad adiuvándum me festína.

Confundántur et revereántur, *

qui quærunt ánimam meam.

Avertántur retrórsum et erubéscant, *

qui volunt mihi mala.

Convertántur propter confusiónem suam, *

qui dicunt mihi: « Euge, euge ».

Exsúltent et læténtur in te omnes, qui quærunt te, *

et dicant semper: « Magnificétur Deus », qui díligunt salutáre tuum.

Ego vero egénus et pauper sum; *

Deus, ad me festína.

Adiútor meus et liberátor meus es tu; *

Dómine, ne moréris.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Psalmus 84 (85)
Propinqua est salus nostra
In terram delapso Salvatore nostro, benedixit Deus terram suam (Origenes).

Complacuísti tibi, Dómine, in terra tua, *

convertísti captivitátem Iacob.

Remisísti iniquitátem plebis tuæ, *

operuísti ómnia peccáta eórum.

Contraxísti omnem iram tuam, *

revertísti a furóre indignatiónis tuæ.

Convérte nos, Deus, salutáris noster, *

et avérte iram tuam a nobis.

Numquid in ætérnum irascéris nobis *

aut exténdes iram tuam a generatióne in generatiónem?

Nonne tu convérsus vivificábis nos, *

et plebs tua lætábitur in te?

Osténde nobis, Dómine, misericórdiam tuam *

et salutáre tuum da nobis.

Audiam, quid loquátur Dóminus Deus, †

quóniam loquétur pacem ad plebem suam et sanctos suos *

et ad eos, qui convertúntur corde.

Vere prope timéntes eum salutáre ipsíus, *

ut inhábitet glória in terra nostra.

Misericórdia et véritas obviavérunt sibi, *

iustítia et pax osculátæ sunt.

Véritas de terra orta est, *

et iustítia de cælo prospéxit.

Etenim Dóminus dabit benignitátem, *

et terra nostra dabit fructum suum.

Iustítia ante eum ambulábit, *

et ponet in via gressus suos.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Psalmus 85 (86)
Pauperis in rebus adversis oratio
Benedictus Deus, qui consolatur nos in omni tribulatione nostra (2 Cor 1, 3. 4).

Inclína, Dómine, aurem tuam et exáudi me, *

quóniam inops et pauper sum ego.

Custódi ánimam meam, quóniam sanctus sum; *

salvum fac servum tuum, Deus meus, sperántem in te.

Miserére mei, Dómine, *

quóniam ad te clamávi tota die.

Lætífica ánimam servi tui, *

quóniam ad te, Dómine, ánimam meam levávi.

Quóniam tu, Dómine, suávis et mitis *

et multæ misericórdiæ ómnibus invocántibus te.

Auribus pércipe, Dómine, oratiónem meam *

et inténde voci deprecatiónis meæ.

In die tribulatiónis meæ clamávi ad te, *

quia exáudies me.

Non est símilis tui in diis, Dómine, *

et nihil sicut ópera tua.

Omnes gentes, quascúmque fecísti, vénient †

et adorábunt coram te, Dómine, *

et glorificábunt nomen tuum,

quóniam magnus es tu et fáciens mirabília: *

tu es Deus solus.

Doce me, Dómine, viam tuam, *

et ingrédiar in veritáte tua;

simplex fac cor meum, *

ut tímeat nomen tuum.

Confitébor tibi, Dómine Deus meus, in toto corde meo *

et glorificábo nomen tuum in ætérnum,

quia misericórdia tua magna est super me, *

et eruísti ánimam meam ex inférno inferióri.

Deus, supérbi insurrexérunt super me, †

et synagóga poténtium quæsiérunt ánimam meam, *

et non proposuérunt te in conspéctu suo.

Et tu, Dómine, Deus miserátor et miséricors, *

pátiens et multæ misericórdiæ et veritátis,

réspice in me et miserére mei; †

da fortitúdinem tuam púero tuo *

et salvum fac fílium ancíllæ tuæ.

Fac mecum signum in bonum, †

ut vídeant, qui odérunt me, et confundántur, *

quóniam tu, Dómine, adiuvísti me et consolátus es me.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Convértere, Dómine, et éripe ánimam meam.

LECTIO BREVIS

Iob 19, 25-26

Scio quod redémptor meus vivit et in novíssimo super púlvere stabit; et post pellem meam hanc, quam abstraxérunt, et de carne mea vidébo Deum.

Alebo:

2 Mac 7, 9b

Rex mundi defúnctos nos pro suis légibus in ætérnam vitæ resurrectiónem suscitábit.

Quare tristis es, ánima mea, et quare conturbáris in me?

Spera in Deo, quóniam adhuc confitébor illi.

ORATIO

Orémus.

Preces nostras, quǽsumus, Dómine, benígnus exáudi, ut, dum attóllitur nostra fides in Fílio tuo a mórtuis suscitáto, in famulórum tuórum præstolánda resurrectióne spes quoque nostra firmétur. Per Christum Dóminum nostrum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2023 J. Vidéky