## 16. Augusti 2023

## Feria quarta, tempus per annum, hebdomada 19
hebdomada 3 psalterii

Officium lectionis

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Omnia supra dicta omittuntur, quando Invitatorium immediate præcedit.

HYMNUS

I. Quando Officium lectionis dicitur noctu vel summo mane:

Rerum creátor óptime

rectórque noster, réspice;

nos a quiéte nóxia

mersos sopóre líbera.

Te, sancte Christe, póscimus;

ignósce tu crimínibus,

ad confiténdum súrgimus

morásque noctis rúmpimus.

Mentes manúsque tóllimus,

Prophéta sicut nóctibus

nobis geréndum prǽcipit

Paulúsque gestis cénsuit.

Vides malum quod géssimus;

occúlta nostra pándimus,

preces geméntes fúndimus;

dimítte quod peccávimus.

Sit, Christe, rex piíssime

tibi Patríque glória

cum Spíritu Paráclito,

in sempitérna sǽcula. Amen.

II. Quando Officium lectionis dicitur diurno tempore:

Scientiárum Dómino,

sit tibi iubilátio,

qui nostra vides íntima

tuáque foves grátia.

Qui bonum, pastor óptime,

dum servas, quæris pérditum,

in páscuis ubérrimis

nos iunge piis grégibus,

Ne terror iræ iúdicis

nos hædis iungat réprobis,

sed simus temet iúdice

oves ætérnæ páscuæ.

Tibi, Redémptor, glória,

honor, virtus, victória,

regnánti super ómnia

per sæculórum sǽcula. Amen.

PSALMODIA

Ant. 1 Misericórdia et véritas præcédent fáciem tuam, Dómine.

Psalmus 88 (89), 2-38
Misericordiæ Domini super domum David
Deus ex semine David secundum promissionem eduxit Salvatorem Iesum (Act 13, 22. 23).
I

Misericórdias Dómini in ætérnum cantábo, *

in generatiónem et generatiónem annuntiábo veritátem tuam in ore meo.

Quóniam dixísti: †

« In ætérnum misericórdia ædificábitur », *

in cælis firmábitur véritas tua.

« Dispósui testaméntum elécto meo, *

iurávi David servo meo:

Usque in ætérnum confirmábo semen tuum *

et ædificábo in generatiónem et generatiónem sedem tuam ».

Confitebúntur cæli mirabília tua, Dómine, *

étenim veritátem tuam in ecclésia sanctórum.

Quóniam quis in núbibus æquábitur Dómino, *

símilis erit Dómino in fíliis Dei?

Deus, metuéndus in consílio sanctórum, *

magnus et terríbilis super omnes, qui in circúitu eius sunt.

Dómine Deus virtútum, quis símilis tibi? *

Potens es, Dómine, et véritas tua in circúitu tuo.

Tu domináris supérbiæ maris, *

elatiónes flúctuum eius tu mítigas.

Tu conculcásti sicut vulnerátum Rahab, *

in bráchio virtútis tuæ dispersísti inimícos tuos.

Tui sunt cæli, et tua est terra, *

orbem terræ et plenitúdinem eius tu fundásti.

Aquilónem et austrum tu creásti, *

Thabor et Hermon in nómine tuo exsultábunt.

Tibi bráchium cum poténtia; *

firma est manus tua, et exaltáta déxtera tua.

Iustítia et iudícium firmaméntum sedis tuæ. *

Misericórdia et véritas præcédent fáciem tuam.

Beátus pópulus, qui scit iubilatiónem. *

Dómine, in lúmine vultus tui ambulábunt

et in nómine tuo exsultábunt tota die *

et in iustítia tua exaltabúntur,

quóniam decor virtútis eórum tu es, *

et in beneplácito tuo exaltábitur cornu nostrum.

Quia Dómini est scutum nostrum, *

et Sancti Israel rex noster.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Misericórdia et véritas præcédent fáciem tuam, Dómine.

Ant. 2 Fílius Dei factus est ex sémine David secúndum carnem.

II

Tunc locútus es in visióne sanctis tuis et dixísti: †

« Pósui adiutórium in poténte *

et exaltávi eléctum de plebe.

Invéni David servum meum; *

óleo sancto meo unxi eum.

Manus enim mea firma erit cum eo, *

et bráchium meum confortábit eum.

Nihil profíciet inimícus in eo, *

et fílius iniquitátis non ópprimet eum.

Et concídam a fácie ipsíus inimícos eius *

et odiéntes eum percútiam.

Et véritas mea et misericórdia mea cum ipso, *

et in nómine meo exaltábitur cornu eius.

Et ponam super mare manum eius *

et super flúmina déxteram eius.

Ipse invocábit me: “Pater meus es tu, *

Deus meus et refúgium salútis meæ”.

Et ego primogénitum ponam illum, *

excélsum præ régibus terræ.

In ætérnum servábo illi misericórdiam meam *

et testaméntum meum fidéle ipsi.

Et ponam in sǽculum sǽculi semen eius *

et thronum eius sicut dies cæli ».

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Fílius Dei factus est ex sémine David secúndum carnem.

Ant. 3 Semel iurávi David servo meo: Semen eius in ætérnum manébit.

III

« Si autem derelíquerint fílii eius legem meam *

et in iudíciis meis non ambuláverint,

si iustificatiónes meas profanáverint *

et mandáta mea non custodíerint,

visitábo in virga delíctum eórum *

et in verbéribus iniquitátem eórum.

Misericórdiam autem meam non avértam ab eo, *

neque méntiar in veritáte mea.

Non profanábo testaméntum meum *

et, quæ procédunt de lábiis meis, non fáciam írrita.

Semel iurávi in sancto meo: *

David non méntiar.

Semen eius in ætérnum manébit, *

et thronus eius sicut sol in conspéctu meo

et sicut luna firmus stabit in ætérnum *

et testis in cælo fidélis ».

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Semel iurávi David servo meo: Semen eius in ætérnum manébit.

Declarátio sermónum tuórum illúminat.

Et intelléctum dat párvulis.

LECTIO PRIOR

De libro Michǽæ prophétæ

4, 1-7

Gentes ascendunt ad montem Domini

Hæc dicit Dóminus:

« Et erit in novíssimis diébus:

Erit mons domus Dómini

præparátus in vértice móntium

et sublímis super colles;

et fluent ad eum pópuli,

et properábunt gentes multæ

et dicent: “Veníte,

ascendámus ad montem Dómini

et ad domum Dei Iacob,

et docébit nos de viis suis,

et íbimus in sémitis eius”.

Quia de Sion egrediétur lex,

et verbum Dómini de Ierúsalem.

Et iudicábit inter pópulos multos

et decérnet géntibus fórtibus usque in longínquum;

et concídent gládios suos in vómeres

et hastas suas in falces;

non sumet gens advérsus gentem gládium,

et non discent ultra belligeráre.

Et sedébit unusquísque subtus vitem suam

et subtus ficum suam,

et non erit qui detérreat;

quia os Dómini exercítuum locútum est.

Quia omnes pópuli ambulábunt

unusquísque in nómine dei sui;

nos autem ambulábimus in nómine Dómini

Dei nostri in ætérnum et ultra.

“In die illa, dicit Dóminus,

congregábo claudicántem,

et eam, quam eiéceram, cólligam

et, quam afflíxeram;

et ponam claudicántem in relíquias

et eam, quæ laboráverat, in gentem robústam”.

Et regnábit Dóminus super eos in monte Sion

ex hoc nunc et usque in ætérnum ».

RESPONSORIUM

Mic 4, 2b; Io 4, 25

Veníte, ascendámus ad montem Dómini et ad domum Dei Iacob: * Docébit nos de viis suis et íbimus in sémitis eius.

Messías venit, qui dícitur Christus; cum vénerit ille, nobis annuntiábit ómnia. * Docébit nos de viis suis et íbimus in sémitis eius.

LECTIO ALTERA

Ex Enarratiónibus sancti Augustíni epíscopi in psalmos

(Ps 47, 7: CCL 38, 543-545)

Venite, ascendamus ad montem Domini

Sicut audívimus, ita et vídimus. O beáta Ecclésia! quodam témpore audísti, quodam témpore vidísti. Audívit in promissiónibus, videt in exhibitiónibus; audívit in prophetía, videt in Evangélio. Omnia enim quæ modo compléntur, ántea prophetáta sunt. Erige óculos ergo et diffúnde per mundum; vide iam hereditátem usque ad términos orbis terræ; vide iam impléri quod dictum est: Adorábunt eum omnes reges terræ, omnes gentes sérvient illi. Vide implétum esse quod dictum est: Exaltáre super cælos, Deus, et super omnem terram glória tua. Vide illum cuius pedes et manus fixi sunt clavis, cuius ossa in ligno pendéntia numeráta sunt, super cuius vestiméntum sors missa est; vide regnántem, quem illi vidérunt pendéntem; vide in cælo sedéntem, quem contempsérunt in terra ambulántem. Vide inde impléri: Commemorabúntur, et converténtur ad Dóminum univérsi fines terræ, et adorábunt in conspéctu eius univérsæ pátriæ géntium. Hæc videns excláma cum gáudio: Sicut audívimus, ita et vídimus.

Mérito sic vocátur ipsa Ecclésia de géntibus: Audi, fília, et vide, et oblivíscere pópulum tuum et domum patris tui. Audi, et vide: audis primo quod non vides, vidébis póstea quod audísti. Pópulus, inquit, quem non cognóvi, servívit mihi, in obaudítu auris obaudívit mihi. Si in obaudítu auris obaudívit, ergo non vidit. Et ubi est, Quibus non est nuntiátum de eo, vidébunt; et qui non audiérunt, intéllegent? Ad quos non missi sunt prophétæ, ipsi primo audiérunt et intellexérunt prophétas: illi qui primo non audiérunt, póstea audiéntes admiráti sunt. Remansérunt illi ad quos missi sunt, códices feréntes, veritátem non intellegéntes, testaménti tábulas habéntes, et hereditátem non tenéntes. Sed nos sicut audívimus, ita et vídimus.

In civitáte Dómini virtútum, in civitáte Dei nostri. Ibi audívimus, ibi et vídimus. Deus fundávit eam in ætérnum. Non se extóllant qui dicunt, Ecce hic est Christus, ecce illic. Qui dicit: Ecce hic est, ecce illic, ad partes indúcit. Unitátem promísit Deus: reges in unum collécti sunt, non per schísmata dissipáti sunt. Sed forte ista cívitas quæ mundum ténuit, aliquándo evertétur. Absit: Deus fundávit eam in ætérnum. Si ergo eam Deus fundávit in ætérnum, quid times ne cadat firmaméntum?

RESPONSORIUM

Lev 26, 11-12; 2 Cor 6, 16b

Ponam habitáculum meum in médio vestri, et non abominábitur vos ánima mea. * Ambulábo inter vos, et ero vester Deus, vosque éritis pópulus meus.

Vos estis templum Dei vivi, sicut dicit Deus. * Ambulábo inter vos, et ero vester Deus, vosque éritis pópulus meus.

ORATIO

Orémus.

Omnípotens sempitérne Deus, quem patérno nómine invocáre præsúmimus, pérfice in córdibus nostris spíritum adoptiónis filiórum, ut promíssam hereditátem íngredi mereámur. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

In celebratione protracta vigiliæ dominicalis et sollemnitatum, ante hymnum Te Deum dicuntur cantica et legitur Evangelium, sicut in Appendice indicatur.

Si Officium lectionis dicitur immediate ante aliam Horam, tunc initio prædicti Officii præponi potest hymnus huic Horæ congruus; in fine vero omittuntur oratio et acclamatio, atque initio sequentis Horæ omittitur versus introductorius cum Gloria Patri etc.

Text © LIBRERIA EDITRICE VATICANA.

© 1999-2023 J. Vidéky