## 6. Aprilis 2023

## Feria quinta, Hebdomada sancta, hebdomada 6
hebdomada 2 psalterii

Nona

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen.

HYMNUS

Ternis ter horis númerus

nobis sacrátus pánditur,

sanctóque Iesu nómine

munus precémur véniæ.

Latrónis, en, conféssio

Christi merétur grátiam;

laus nostra vel devótio

mercétur indulgéntiam.

Mors per crucem nunc ínterit

et post tenébras lux redit;

horror dehíscat críminum,

splendor nitéscat méntium.

Christum rogámus et Patrem,

Christi Patrísque Spíritum;

unum potens per ómnia,

fove precántes, Trínitas. Amen.

PSALMODIA

Ant. Mihi vívere Christus est, et mori lucrum; gloriári me opórtet in cruce Dómini mei Iesu Christi.

Psalmus 118 (119), 65-72
IX (Teth)

Bonitátem fecísti cum servo tuo, Dómine, *

secúndum verbum tuum.

Bonitátem et prudéntiam et sciéntiam doce me, *

quia præcéptis tuis crédidi.

Priúsquam humiliárer ego errávi; *

nunc autem elóquium tuum custódiam.

Bonus es tu et benefáciens, *

doce me iustificatiónes tuas.

Excogitavérunt contra me dolósa supérbi, *

ego autem in toto corde meo servábo mandáta tua.

Incrassátum est sicut adeps cor eórum, *

ego vero in lege tua delectátus sum.

Bonum mihi quia humiliátus sum, *

ut discam iustificatiónes tuas.

Bonum mihi lex oris tui, *

super mília auri et argénti.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Psalmus 55 (56), 2-7b. 9-14
Fiducia in Domini verbo collocata
Christus in passione monstratur (S. Hieronymus).

Miserére mei, Deus, quóniam conculcávit me homo, *

tota die impúgnans oppréssit me.

Conculcavérunt me inimíci mei tota die, *

quóniam multi pugnant advérsum me, Altíssime.

In quacúmque die timébo, *

ego in te sperábo.

In Deo, cuius laudábo sermónem, †

in Deo sperávi; *

non timébo: quid fáciet mihi caro?

Tota die rem meam perturbábant, *

advérsum me omnes cogitatiónes eórum in malum.

Concitábant iúrgia, insidiabántur, *

ipsi calcáneum meum observábant.

Peregrinatiónes meas tu numerásti: †

pone lácrimas meas in utre tuo; *

nonne in supputatióne tua?

Tunc converténtur inimíci mei retrórsum, †

in quacúmque die invocávero: *

ecce cognóvi quóniam Deus meus es.

In Deo, cuius laudábo sermónem, *

in Dómino, cuius laudábo sermónem,

in Deo sperávi; *

non timébo: quid fáciet mihi homo?

Super me sunt, Deus, vota tua; *

reddam laudatiónes tibi,

quóniam eripuísti ánimam meam de morte †

et pedes meos de lapsu, *

ut ámbulem coram Deo in lúmine vivéntium.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Psalmus 56 (57)
In afflictione oratio matutina
Passionem Domini cantat iste psalmus (S. Augustinus).

Miserére mei, Deus, miserére mei, *

quóniam in te cónfugit ánima mea;

et in umbra alárum tuárum confúgiam, *

donec tránseant insídiæ.

Clamábo ad Deum Altíssimum, *

Deum, qui benefécit mihi.

Mittet de cælo et liberábit me; †

dabit in oppróbrium conculcántes me. *

Mittet Deus misericórdiam suam et veritátem suam.

Anima mea recúmbit in médio catulórum leónum *

devorántium fílios hóminum.

Dentes eórum arma et sagíttæ *

et lingua eórum gládius acútus.

Exaltáre super cælos, Deus, *

super omnem terram glória tua.

Láqueum paravérunt pédibus meis, *

et incurvávit se ánima mea;

fodérunt ante fáciem meam fóveam, *

et ipsi incidérunt in eam.

Parátum cor meum, Deus, †

parátum cor meum; *

cantábo et psalmum dicam.

Exsúrge, glória mea, †

exsúrge, psaltérium et cíthara, *

excitábo auróram.

Confitébor tibi in pópulis, Dómine, *

et psalmum dicam tibi in natiónibus,

quóniam magnificáta est usque ad cælos misericórdia tua *

et usque ad nubes véritas tua.

Exaltáre super cælos, Deus, *

super omnem terram glória tua.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Mihi vívere Christus est, et mori lucrum; gloriári me opórtet in cruce Dómini mei Iesu Christi.

LECTIO BREVIS

Hebr 9, 11-12

Christus cum advénit póntifex futurórum bonórum, per ámplius et perféctius tabernáculum, non manufáctum, id est non huius creatiónis, neque per sánguinem hircórum et vitulórum sed per próprium sánguinem introívit semel in Sancta, ætérna redemptióne invénta.

Adorémus crucis signáculum.

Per quod salútis súmpsimus sacraméntum.

ORATIO

Orémus.

Deus, quem dilígere et amáre iustítia est, ineffábilis grátiæ tuæ in nobis dona multíplica, et, qui fecísti nos in morte Fílii tui speráre quæ crédimus, fac nos, eódem resurgénte, perveníre quo téndimus. Qui vivit et regnat in sǽcula sæculórum.

Amen.

Deinde, saltem in celebratione communi, additur acclamatio:

Benedicámus Dómino.

Deo grátias.

Text © LIBRERIA EDITRICE VATICANA.

© 1999-2023 J. Vidéky