## 13. Ianuarii 2023

## Feria sexta, tempus per annum, hebdomada 1
hebdomada 1 psalterii

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen. Allelúia.

Quæ omnia omittuntur, quando Invitatorium immediate præcedit.

HYMNUS

Ætérna cæli glória,

beáta spes mortálium,

celsi Paréntis Unice

castǽque proles Vírginis,

Da déxteram surgéntibus,

exsúrgat et mens sóbria

flagrans et in laudem Dei

grates repéndat débitas.

Ortus refúlget lúcifer

ipsámque lucem núntiat,

cadit calígo nóctium,

lux sancta nos illúminet,

Manénsque nostris sénsibus

noctem repéllat sǽculi

omníque fine témporis

purgáta servet péctora.

Quæsíta iam primum fides

radícet altis sénsibus,

secúnda spes congáudeat;

tunc maior exstat cáritas.

Sit, Christe, rex piíssime,

tibi Patríque glória

cum Spíritu Paráclito,

in sempitérna sǽcula. Amen.

PSALMODIA

Ant. 1 Acceptábis sacrifícium iustítiæ super altáre tuum, Dómine.

Psalmus 50 (51)
Miserere mei, Deus
Renovari spiritu mentis vestræ et induere novum hominem (Eph 4, 23-24).

Miserére mei, Deus, *

secúndum misericórdiam tuam;

et secúndum multitúdinem miseratiónum tuárum *

dele iniquitátem meam.

Amplius lava me ab iniquitáte mea *

et a peccáto meo munda me.

Quóniam iniquitátem meam ego cognósco, *

et peccátum meum contra me est semper.

Tibi, tibi soli peccávi *

et malum coram te feci,

ut iustus inveniáris in senténtia tua *

et æquus in iudício tuo.

Ecce enim in iniquitáte generátus sum, *

et in peccáto concépit me mater mea.

Ecce enim veritátem in corde dilexísti *

et in occúlto sapiéntiam manifestásti mihi.

Aspérges me hyssópo, et mundábor; *

lavábis me, et super nivem dealbábor.

Audíre me fácies gáudium et lætítiam, *

et exsultábunt ossa, quæ contrivísti.

Avérte fáciem tuam a peccátis meis *

et omnes iniquitátes meas dele.

Cor mundum crea in me, Deus, *

et spíritum firmum ínnova in viscéribus meis.

Ne proícias me a fácie tua *

et spíritum sanctum tuum ne áuferas a me.

Redde mihi lætítiam salutáris tui *

et spíritu promptíssimo confírma me.

Docébo iníquos vias tuas, *

et ímpii ad te converténtur.

Líbera me de sanguínibus, Deus, Deus salútis meæ, *

et exsultábit lingua mea iustítiam tuam.

Dómine, lábia mea apéries, *

et os meum annuntiábit laudem tuam.

Non enim sacrifício delectáris, *

holocáustum, si ófferam, non placébit.

Sacrifícium Deo spíritus contribulátus, *

cor contrítum et humiliátum, Deus, non despícies.

Benígne fac, Dómine, in bona voluntáte tua Sion, *

ut ædificéntur muri Ierúsalem.

Tunc acceptábis sacrifícium iustítiæ, oblatiónes et holocáusta; *

tunc impónent super altáre tuum vítulos.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Acceptábis sacrifícium iustítiæ super altáre tuum, Dómine.

Ant. 2 In Dómino iustificábitur et laudábitur omne semen Israel.

Canticum
Omnes gentes convertantur ad Dominum

Is 45, 15-25

In nomine Iesu omne genu flectatur (Phil 2, 10).

Vere tu es Deus abscónditus, *

Deus Israel salvátor.

Confúsi sunt et erubuérunt omnes, *

simul abiérunt in confusiónem fabricatóres idolórum.

Israel salvátus est in Dómino salúte ætérna; *

non confundémini et non erubescétis usque in sǽculum sǽculi.

Quia hæc dicit Dóminus, †

qui creávit cælos, ipse Deus, *

qui formávit terram et fecit eam, ipse fundávit eam;

non ut vácua esset, creávit eam, †

ut habitarétur, formávit eam: *

« Ego Dóminus, et non est álius.

Non in abscóndito locútus sum, *

in loco terræ tenebróso;

non dixi sémini Iacob: “Frustra quǽrite me”. *

Ego Dóminus loquens iustítiam, annúntians recta.

Congregámini et veníte et accédite simul, *

qui salváti estis ex géntibus.

Nesciérunt, qui levant lignum sculptúræ suæ *

et rogant deum non salvántem.

Annuntiáte et veníte et consiliámini simul. *

Quis audítum fecit hoc ab inítio, ex tunc prædíxit illud?

Numquid non ego Dóminus, †

et non est ultra Deus absque me? *

Deus iustus et salvans non est præter me.

Convertímini ad me et salvi éritis, omnes fines terræ, *

quia ego Deus, et non est álius.

In memetípso iurávi: †

Egréssa est de ore meo iustítia, *

verbum, quod non revertétur;

quia mihi curvábitur omne genu, *

et iurábit omnis lingua ».

« Tantum in Dómino » dicent *

« sunt iustítiæ et robur! ».

Ad eum vénient et confundéntur †

omnes, qui repúgnant ei: *

in Dómino iustificábitur et laudábitur omne semen Israel.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. In Dómino iustificábitur et laudábitur omne semen Israel.

Ant. 3 Introíte in conspéctu Dómini in exsultatióne.

Psalmus 99 (100)
Gaudium in templum ingredientium
Redemptos iubet Dominus victoriæ carmen canere. (S. Athanasius).

Iubiláte Dómino, omnis terra, *

servíte Dómino in lætítia;

introíte in conspéctu eius *

in exsultatióne.

Scitóte quóniam Dóminus ipse est Deus; †

ipse fecit nos, et ipsíus sumus, *

pópulus eius et oves páscuæ eius.

Introíte portas eius in confessióne, †

átria eius in hymnis, *

confitémini illi, benedícite nómini eius.

Quóniam suávis est Dóminus; †

in ætérnum misericórdia eius, *

et usque in generatiónem et generatiónem véritas eius.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Introíte in conspéctu Dómini in exsultatióne.

LECTIO BREVIS

Eph 4, 29-32

Omnis sermo malus ex ore vestro non procédat, sed si quis bonus ad ædificatiónem opportunitátis, ut det grátiam audiéntibus. Et nolíte contristáre Spíritum Sanctum Dei, in quo signáti estis in diem redemptiónis. Omnis amaritúdo et ira et indignátio et clamor et blasphémia tollátur a vobis cum omni malítia. Estóte autem ínvicem benígni, misericórdes, donántes ínvicem, sicut et Deus in Christo donávit vobis.

RESPONSORIUM BREVE

Audítam fac mihi mane * Misericórdiam tuam.

Audítam fac mihi mane * Misericórdiam tuam.

Notam fac mihi viam in qua ámbulem.

Misericórdiam tuam.

Glória Patri, et Fílio, et Spirítui Sancto.

Audítam fac mihi mane * Misericórdiam tuam.

CANTICUM EVANGELICUM

Ad Benedictus, ant. Visitávit et fecit redemptiónem Dóminus plebis suæ.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Visitávit et fecit redemptiónem Dóminus plebis suæ.

PRECES

Christum, qui per crucem suam salútem géneri cóntulit humáno, adorémus, et pie clamémus:

Misericórdiam tuam nobis largíre, Dómine.

Christe, sol et dies noster, illúmina nos rádiis tuis,

et omnes sensus malos iam mane compésce.

Misericórdiam tuam nobis largíre, Dómine.

Custódi cogitatiónes, sermónes et ópera nostra,

ut hódie in conspéctu tuo placére possímus.

Misericórdiam tuam nobis largíre, Dómine.

Avérte fáciem tuam a peccátis nostris,

et omnes iniquitátes nostras dele.

Misericórdiam tuam nobis largíre, Dómine.

Per crucem et resurrectiónem tuam,

reple nos consolatióne Spíritus Sancti.

Misericórdiam tuam nobis largíre, Dómine.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Deus, qui ténebras ignorántiæ Verbi tui luce depéllis, auge in córdibus nostris virtútem fídei quam dedísti, ut ignis, quem grátia tua fecit accéndi, nullis tentatiónibus exstinguátur. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2023 J. Vidéky